இந்தியா - ஆஸ்திரேலியா இடையேயான தொடரை தீர்மானிக்கும் கடைசி டெஸ்ட் போட்டி நாளை சிட்னியில் தொடங்க உள்ளது . இந்தியா - ஆஸ்திரேலியா இடையேயான முதல் மூன்று டெஸ்ட் போட்டிகள் முடிந்த நிலையில் , இந்திய அணி 2 - 1 என முன்னிலை வகிக்கிறது . எனவே தொடரை தீர்மானிக்கும் கடைசி டெஸ்ட் போட்டி நாளை சிட்னியில் தொடங்குகிறது . இந்த போட்டிக்கான 13 வீரர்களை கொண்ட இந்திய அணி அறிவிக்கப்பட்டுள்ளது . அஷ்வின் காயத்திலிருந்து மீண்டாலும் போட்டியில் ஆடும் அளவிற்கான உடற்தகுதியை பெற்றுவிட்டாரா என்பது உறுதியாக தெரியவில்லை . ஆனாலும் 13 பேர் கொண்ட அணியில் அஷ்வினின் பெயரும் உள்ளது . அவர் ஆடுவாரா இல்லையா என்பது நாளை போட்டி தொடங்குவதற்கு முன்பாகத்தான் உறுதி செய்யப்படும் . எனினும் அந்த 13 பேரில் ஜடேஜா மற்றும் குல்தீப் ஆகியோரும் இடம்பெற்றுள்ளனர் . இஷாந்த் சர்மாவிற்கு பதிலாக உமேஷ் யாதவும் ரோஹித் சர்மாவிற்கு பதிலாக ராகுலும் சேர்க்கப்பட்டுள்ளனர் . அஷ்வின் ஒருவேளை நாளை ஆடவில்லை என்றால் , குல்தீப் மற்றும் ஜடேஜா ஆகிய இரண்டு ஸ்பின்னர்களுடனும் ஷமி மற்றும் பும்ரா ஆகிய இரண்டு வேகப்பந்து வீச்சாளர்களுடனும் இந்திய அணி களமிறங்க வாய்ப்புள்ளதாக கருதப்பட்டது . ஆனால் இரண்டு ஸ்பின்னர்களுடன் களமிறங்க வாய்ப்பில்லை என்பதை கோலி தெரிவித்துள்ளார் . நாளை கடைசி டெஸ்ட் போட்டி தொடங்க உள்ள நிலையில் , இதுகுறித்து பேசிய கோலி , அஷ்வின் ஆடாததால் இந்த தொடர் முழுவதுமே அணியில் சிறிய மாற்றங்களை செய்ய நேர்ந்தது . ஹனுமா விஹாரி அபாரமாக பந்துவீசுகிறார் . அவர் ஒரு நல்ல ஸ்பின் பவுலிங் தேர்வாக எங்களுக்கு தெரிகிறார் . எப்போதெல்லாம் அவரிடம் பந்தை கொடுக்கிறோமோ அப்போதெல்லாம் விக்கெட்டை எடுத்து கொடுக்கிறார் . சரியான இடங்களில் பந்துகளை வீசி ரன்களை கட்டுப்படுத்துவதோடு விக்கெட்டுகளையும் எடுக்கிறார் . எனவே அவரை ஒரு நாளில் 10 முதல் 15 ஓவர்கள் வரை வீசவைக்கலாம் என்று தெரிவித்துள்ளார் . இதன்மூலம் அஷ்வின் ஆடினால் , அஷ்வின் மற்றும் ஜடேஜா ஆகிய இருவரும் அணியில் இருப்பர் என்பதும் ஒருவேளை அஷ்வின் ஆடாவிட்டால் , ஸ்பின் பவுலிங்கில் ஜடேஜாவை மட்டும் நம்பி இந்திய அணி களமிறங்க உள்ளதும் ஹனுமா விஹாரியை இரண்டாவது ஸ்பின் பவுலராக பயன்படுத்த உள்ளதும் தெரிகிறது .


கடந்த சில மாதங்களாகவே சூப்பர் ஸ்டார் ரஜினிகாந்த் மற்றும் உலகநாயகன் கமல் அரசியலுக்கு வருவது குறித்து பேச்சுகள் வந்த வண்ணம் உள்ளது . ஆனால் இவர்கள் அரசியலுக்கு வருவதற்கு முன்பே இவர்களைப் பற்றி தொலைக்காட்சிகளில் இவர்கள் அரசியலுக்கு வருவார்களா , வரமாட்டார்களா . . . யாருடன் கூட்டணி வைப்பார்கள் என நிறைய விவாதங்கள் நடக்கின்றன . இது குறித்து நடிகை ஸ்ரீபிரியா தனது டுவிட்டரில் , கமலும் , ரஜினியும் அரசியலுக்கு வருவது என்பது தற்போது விவாதப் பொருளாகியுள்ளது . பெரும்பாலான தொலைக்காட்சி நிகழ்ச்சிகளில் இது குறித்த விவாதமே போய்க் கொண்டிருப்பதாக பதிவு செய்துள்ளார் . இதற்கு ஒரு ரசிகர் , அதில் போன தடவை ஓட்டுக்கு ரூ . 1000 கொடுத்தீங்க . இப்ப எவ்வளவு கொடுப்பீங்கனு வேட்பாளர்கள் கிட்ட மக்கள் ஓபனா கேட்குறாங்க . அவ்வளவு பணத்துக்கு கமலும் , ரஜினியும் எங்கே போவாங்க என்று கேள்வி எழுப்பியுள்ளார் . இதற்கு ஸ்ரீபிரியா நீங்கள் ஒருமுறை ஓட்டிற்கு பணம் பெற்று உங்களுடைய ஓட்டுரிமையை விற்று விட்டாலே இதைப் பற்றி பேசும் தகுதியை இழந்து விட்டீர்கள் என அதிரடியாக பதில் கொடுத்துள்ளார் .


துரோகக் கும்பலின் தலைவராக தீயநெஞ்சு தினகரன் இருக்கிறார் என துணை முதல்வர் ஓ . பன்னீர்செல்வம் பேசினார் . சென்னை ராயப்பேட்டையில் நடந்த விழாவில் கரூர் மாவட்டத்தில் உள்ள பல்வேறு கட்சிகளை சார்ந்தவர்கள் அதிமுகவில் நேற்று இணைந்தனர் . விழாவுக்கு கரூர் மாவட்ட செயலாளரும் , அமைச்சருமான எம் . ஆர் . விஜயபாஸ்கர் தலைமை தாங்கினார் . அதிமுக ஒருங்கிணைப்பாளர் துணை முதல்வர் ஓ . பன்னீர்செல்வம் , இணை ஒருங்கிணைப்பாளர் முதல்வர் எடப்பாடி பழனிசாமி ஆகியோர் முன்னிலை வகித்தனர் . கட்சியில் சுமார் 3,000 பேர் இணைந்தனர் . விழாவில் துணை முதல்வர் ஓ . பன்னீர் செல்வம் பேசியதாவதுஃ அதிமுக தொண்டர்களால் தொடங்கப்பட்டு , தொண்டர்களே தலைமையேற்று , தொண்டர்களால் வழி நடத்தப்படும் இயக்கம் ஆகும் . ஜெயலலிதா மறைவுக்குப் பின் , இந்த இயக்கத்தை எப்படியாவது கைப்பற்றி விட வேண்டும் . கபளீகரம் செய்து விட வேண்டும் என்று ஒரு குடும்பம் செயல்பட்டது . ஜெயலலிதா வாழ்ந்த போதும் , மறைந்து நினைவில் வாழும் போதும் , துரோகம் ஒன்றையே நோக்கமாக கொண்டு செயல்பட்டது அந்தக் குடும்பம் . அந்த துரோகக் கும்பலின் தலைவராக தீயநெஞ்சு தினகரன் அதிமுகவை ஒட்டு மொத்தமாக விழுங்கிட முழு முயற்சி மேற்கொண்டார் . ஆனால் அந்த எண்ணத்தை தகர்ந்தெறிந்து , சுயநலக் கும்பலின் ஆசைக் கனவுகளை பொடிப் பொடியாக்கி , ஒற்றுமை காத்து , அந்த குடும்பத்தின் பிடியில் அதிமுக சிக்கி விடாமல் மீட்டெடுத்து , இன்று தமிழக மக்களின் நம்பிக்கையைப் பெற்ற இயக்கமாக அதிமுக நடை போட்டுக் கொண்டிருக்கிறது . நாடாளுமன்றத் தேர்தல் , 20 தொகுதிகளில் இடைத்தேர்தல் , உள்ளாட்சி மன்றங்களின் தேர்தல் என்று ஏராளமான பணிகள் நம் கண் முன்னே காத்திருக்கின்றன . கட்சியில் இணைந்திருக்கும் அனைவருக்கும் ஒளிமயமான எதிர்காலம் உண்டு . எதிர் வரும் தேர்தல் எதுவாயினும் அதில் மகத்தான வெற்றி பெற்று , ஜெயலலிதாவுக்கு நன்றிக் காணிக்கையாக செலுத்துவோம் . இவ்வாறு அவர் பேசினார் .


ஃபெட் கோப்பை டென்னிஸ் போட்டியில் இந்தியாவின் அங்கிதா ரெய்னா அபார வெற்றி பெற்றும் ஒட்டுமொத்தமாக கஜகஸ்தான் இந்தியாவை எளிதில் வெற்றிக் கொண்டது . ஃபெட் கோப்பை டென்னிஸ் போட்டியில் இந்தியாவின் அங்கிதா ரெய்னா கஜகஸ்தான் வீராங்கனை யூலியா புடின்ட்சேவாவை அதிரடியாக வென்றார் . எனினும் , ஒட்டுமொத்தமாக கஜகஸ்தானுக்கு எதிரான இந்த சுற்றில் இந்தியா 1 - 2 என்ற கணக்கில் தோல்வி கண்டது . மகளிர் ஒற்றையர் பிரிவில் உலகின் 81 - ஆம் நிலை வீராங்கனையான யூலியாவுக்கு எதிரான ஆட்டத்தை 2 மணி 25 நிமிடங்களில் முடிவுக்கு கொண்டு வந்த அங்கிதா 6 - 3,1 - 6,6 - 4 என்ற செட்களில் வெற்றி பெற்றார் . கடந்த ஆண்டில் உலகின் 27 - ஆம் நிலை வீராங்கனையாக இருந்த யூலியா , உலகின் முதல் 10 வீராங்கனைகளையும் வீழ்த்தியுள்ளார் . அவருக்கெதிரான வெற்றி அங்கிதாவுக்கு குறிப்பிடத்தக்கது . இதனிடையே , மற்றொரு ஒற்றையர் ஆட்டத்தில் இந்தியாவின் கர்மான் கெüர் தன்டி , உலகின் 55 - ஆம் நிலை வீராங்கனையான ஜரினா டியாஸிடம் வீழ்ந்தார் . இரட்டையர் பிரிவில் இந்தியாவின் அனிதா - பிரார்த்தனா தோம்ப்ரே இணை 0 - 6,4 - 6 என்ற செட்களில் ஜரினா டியாஸ் - யூலியா புடின்ட்சேவா இனையிடம் வீழ்ந்தது . கஜகஸ்தானுக்கு எதிரான ஆட்டத்தின் தோல்வியால் ஃபெட் கோப்பை பிளே ஆஃப் வாய்ப்பை இந்தியா இழந்தது . எனினும் , தனது அடுத்த குரூப் ஆட்டத்தில் ஹாங்காங்கை எதிர்கொள்கிறது இந்தியா .


இரண்டாவது ஒருநாள் போட்டியில் முதலில் பேட்டிங் செய்துவரும் தென்னாப்பிரிக்க அணி , இந்திய அணியின் மிரட்டல் பவுலிங்கில் மிரண்டு போனது . 6 போட்டிகள் கொண்ட ஒருநாள் தொடரில் , இந்தியா 1 - 0 என முன்னிலை வகிக்கிறது . முதல் ஒருநாள் போட்டியில் 6 விக்கெட்டுகள் வித்தியாசத்தில் இந்திய அணி அபார வெற்றி பெற்றது . இரண்டாவது ஒருநாள் போட்டி செஞ்சூரியனில் தொடங்கி நடைபெற்று வருகிறது . டாஸ் வென்ற இந்திய அணி பவுலிங்கை தேர்வு செய்தது . தென்னாப்பிரிக்க அணியின் தொடக்க வீரர்களாக குயிண்டன் டி காக் மற்றும் ஹாசிம் ஆம்லா ஆகியோர் களமிறங்கினர் . புவனேஷ்வர் குமார் வீசிய முதல் ஓவரில் ஆம்லா பவுண்டரி அடித்தார் . இரண்டாவது ஓவரை பும்ரா வீசினார் . அந்த ஓவரின் முதல் மூன்று பந்துகளில் டி காக்கை பும்ரா தெறிக்கவிட்டார் . முதல் பந்துஃ முதல் பந்தை டி காக் ஸ்ட்ரோக் வைக்க , பந்து ஸ்டம்பை தட்டியது . ஆனால் ஸ்டிக் கீழே விழாததால் அவுட் இல்லை . இரண்டாவது பந்துஃ இரண்டாவது பந்தை பும்ரா பவுன்ஸாக வீச , பந்து டி காக்கின் கையை பதம் பார்த்தது . அந்த பந்தில் டி காக் மிரண்டு போனார் . மூன்றாவது பந்துஃ இதுவும் டி காக்கின் இடது கையை பதம் பார்க்க அவருக்கு கையில் வலி ஏற்பட்டது . இந்த மூன்று பந்துகளும் மிரட்டலாக இருந்தன . பும்ராவின் முதல் மூன்று பந்துகளில் மிரண்ட டி காக் , அந்த அதிர்ச்சியில் இருந்து வெளிவரவே 4 ஓவர்கள் தேவைப்பட்டன .


பிரபல பாலிவுட் பிரபலன்களான நடிகை தீபிகா படுகோன் மற்றும் கணவர் ரன்வீர் சிங் இருவரும் , 6 வருடமாக காதலித்து வந்த நிலையில் கடந்த மாதம் தான் இத்தாலியில் திருமணம் செய்து கொண்டனர் . இந்நிலையில் இவர்கள் திருமணம் முடிந்து முதல் முறையாக மும்பையில் நடைபெற்ற ஸ்டார் ஸ்க்ரீன் விருது விழாவில் ஜோடியாக பங்கேற்றனர் . இந்த விழாவில் ' பத்மாவத் ' படத்திற்காக சிறந்த நடிகருக்கான விருது ரன்வீர் சிங்கிற்கு வழங்கப்பட்டது . மேலும் , திருமணம் முடிந்து இவர்கள் இருவரும் ஒன்றாக பங்கேற்கும் நிகழ்ச்சி இது , என்பதால் ரன்வீர் சிங் தீபிகா பற்றி சொல்வர் என்பதை கேட்க , ரசிகர்கள் மற்றும் திரையுலக பிரபலங்கள் ஆவலாக காத்திருந்தனர் . இப்படி பல்வேறு எதிர்பார்ப்புகளுக்கு மத்தியில் , மேடைக்கு வந்த ரன்வீர் சிங் சிரித்தவாறு கையில் விருதை பெற்ற பின் , பேசத் துவங்கினார் . ' பத்மாவதி ' படத்தில் நான் ஆசைப்பட்ட ராணி எனக்கு கிடைக்கவில்லை ஆனால் நிஜ வாழ்க்கையில் என்னுடைய ராணி கிடைத்துவிட்டால் . என காதலோடு தீபிகா படுகோனே பார்த்து பேசினார் . உன்னை நேசிக்கிறேன் தீபிகா . இந்த ஆறு வருடத்தில் நான் எதையாவது சாதித்திருந்தால் , அதற்கு நீ மட்டுமே காரணம் . சினிமாவில் என்னை ஜொலிக்கும் அளவிற்கு செதுக்கியது நீதான் உன்னால் கிடைத்த அனைத்திற்கும் நன்றி . ஐ லவ் யூ தீபிகா என்றார் . இதைக் கேட்டதும் ஒரு நிமிடம் கண்கலங்கி அனைவர் மத்தியிலும் கண்ணீரோடு அமர்ந்திருந்தார் தீபிகா . எனினும் சமாளித்துக்கொண்டு சிரித்தார் . இது சம்பந்தமான காட்சிகள் தற்போது இணையதளத்தில் வைரலாக வருகிறது


தளபதி விஜய் நடிப்பில் தீபாவளி அன்று வெளியான சர்கார் படம் , சர்ச்சைகளை தாண்டி டாப் கியரில் வசூல் சாதனைகளை நிகழ்த்தி வந்தாலும் . திடீர் திடீர் என சடன் பிரேக் போடா வைக்கிறது சிறு சிறு பிரச்சனைகள் . ஏற்கனவே படத்தின் வெற்றியை உறுதி படுத்த சக்ஸஸ் பார்ட்டி வைத்து ஜாமாய்த்த படக்குழுவினர் . இப்போது மேலும் ஒரு பிரச்சனையில் சிக்கியுள்ளனர் . அதுவும் விஜய்க்கு அதிக ரசிகர்கள் இருக்கும் கேரளாவில் . ஆம் . . . சர்கார் பட போஸ்டரில் விஜய் புகைப்பிடிப்பது போன்ற காட்சி இடம்பெற்றிருப்பதற்கு எதிர்ப்பு தெரிவித்து கேரளாவிலும் தற்போது வழக்கு பதியப்பட்டுள்ளது . ஏற்கனவே படத்தில் இடம்பெற்றிருக்கும் சில சர்ச்சைக்குரிய காட்சிகளை நீக்க வேண்டும் என அதிமுகவினர் பல ஆர்பாட்டம் , பேனர் கிழிப்புகளில் ஈடுபட்ட நிலையில் இது சர்கார் படக்குழுவிக்கு மேலும் தலைவலியை கொடுத்துள்ளது . கேரளாவில் விஜய் புகைப்பிடிப்பது போன்ற காட்சி இடம்பெற்றிருப்பதற்கு எதிர்ப்பு தெரிவித்து கேரளா மாநிலம் திருச்சூரில் சுகாதாரத் துறையின் புகாரின் பேரில் இந்த வழக்கு பதிவு செய்யப்பட்டுள்ளது . இந்த வழக்கில் , சர்கார் திரைப்பட விநியோக நிறுவனமான கோட்டயம் சயூஜியம் சினி ரிலீஸ் , சன் பிக்சர்ஸ் , திருச்சூர் ராம்தாஸ் திரையரங்க உரிமையாளர் ஆகியோர் அடுத்தடுத்து சேர்க்கப்பட்டுள்ளனர் . இந்த குற்றம் நிரூபிக்கப்பட்டால் 2 ஆண்டு சிறை தண்டனை மற்றும் 1000 ரூபாய் அபராதம் விதிக்கப்படும் என குறிப்பிடப்பட்டுள்ளது .


இந்தூர் டெஸ்ட் போட்டியில் நியூசிலாந்தை வீழ்த்தியதன் மூலம் இந்திய அணி சர்வதேச கிரிக்கெட் கவுன்சிலின் ( ஐ . சி . சி ) டெஸ்ட் தர வரிசையில் முதலிடத்தை தக்க வைத்து கொண்டது . இந்த தொடருக்கு முன்பாக 110 புள்ளிகளுடன் 2 - வது இடத்தில் இருந்த இந்திய அணி தொடரை முழுமையாக வென்றதன் மூலம் 115 புள்ளிகளுடன் நம்பர் ஒன் அரியணையில் கம்பீரமாக ஏறி இருக்கிறது . நியூசிலாந்து அணி இந்த தொடரை தோற்றதால் 4 புள்ளிகளை இழந்தாலும் , 7 - வது இடத்தில் நீடிக்கிறது . முதலிடத்தை பிடித்த இந்திய அணிக்கு நம்பர் ஒன் இடத்தை பிடிக்கும் அணிக்கு வழங்கப்படும் கௌரவமிக்க கடாயுதம் உடனடியாக வழங்கப்பட்டது . இந்தூரில் நடந்த பரிசளிப்பு விழாவில் இந்த கடாயுதத்தை ஐ . சி . சி . சார்பில் கவாஸ்கர் வழங்கினார் . அதனை கேப்டன் விராட்கோலி பெற்றுக்கொண்டார் . டோனிக்கு பிறகு கடாயுதத்தை பெற்ற 2 - வது இந்திய கேப்டன் என்ற பெருமையை பெற்ற விராட்கோலி கருத்து தெரிவிக்கையில் , ‘கடந்த முறை நாங்கள் இந்த கடாயுதத்தை பெற்ற போது நான் ஒரு வீரராக அதை பார்த்து கொண்டு இருந்தேன் . தற்போது கேப்டனாக அதனை கையில் ஏந்தி உள்ளேன் . இது சிறப்பு வாய்ந்த ஒன்றாகும் . அதுவும் தொடரை வென்றதோடு , நம்பர் ஒன் அணியாகவும் வலம் வருவது மகிழ்ச்சிக்குரியதாகும் . ஒரு அணியாக தொடர்ந்து முன்னேற்றம் காண முயற்சிப்போம் . எஞ்சிய சீசனிலும் இதே போல் நன்றாக விளையாடுவோம்’ என்றார் . புதிய டெஸ்ட் தர வரிசை வருமாறுஃ - வரிசை நாடு புள்ளி1 . இந்தியா 1152 . பாகிஸ்தான் 1113 . ஆஸ்திரேலியா 1084 . இங்கிலாந்து 1085 . தென் ஆப்பிரிக்கா 966 . இலங்கை 957 . நியூசிலாந்து 918 . வெஸ்ட் இண்டீஸ் 679 . வங்காளதேசம் 5710 . ஜிம்பாப்வே 8


இந்திய அணியின் இளம் இடது கை வேகப்பந்து வீச்சாளர் கலீல் அகமதுவை ஐசிசி எச்சரிக்கை செய்துள்ளது . வெஸ்ட் இண்டீஸ் அணிக்கு எதிரான நான்காவது ஒருநாள் போட்டியில் இந்திய அணி 224 ரன்கள் வித்தியாசத்தில் அபார வெற்றி பெற்றது . ரோஹித் மற்றும் ராயுடுவின் அபார சதத்தால் இந்திய அணி 377ரன்களை குவித்தது . 378 ரன்கள் என்ற இலக்குடன் களமிறங்கிய வெஸ்ட் இண்டீஸ் அணியின் முதல் மூன்று விக்கெட்டுகளில் இரண்டு விக்கெட்டுகள் ரன் அவுட் . இந்திய அணிக்கு சிம்ம சொப்பனமாக திகழ்ந்துவரும் அந்த அணியின் இரண்டு வீரர்களில் ஒருவரான ஹோப் , ரன் அவுட்டாகி வெளியேறினார் . இந்திய அணியை தெறிக்கவிடும் மற்றொரு வீரரான ஹெட்மயரை வீழ்த்தி பிரேக் கொடுத்தார் கலீல் அகமது . இடது கை வேகப்பந்து வீச்சாளரான கலீல் அகமது , நேற்றைய போட்டியில் அபாரமாக வீசினார் . ஹெட்மயர் , அனுபவ வீரரான சாமுவேல்ஸ் , ரோமன் பவல் ஆகிய மூவரையும் வீழ்த்தினார் . 5 ஓவர்கள் வீசி 13 ரன்கள் மட்டுமே விட்டுக்கொடுத்து 3 விக்கெட்டுகளை வீழ்த்தினார் . 14வது ஓவரில் சாமுவேல்ஸ் விக்கெட்டை வீழ்த்திய கலீல் அகமது , சாமுவேல்ஸை நோக்கி மிகவும் ஆக்ரோஷமாகவும் ஆவேசமாகவும் ஏதோ கத்தி வழியனுப்பிவைத்தார் . ஐசிசி விதிப்படி , எதிரணி வீரர்களை திட்டுவது , ஆக்ரோஷமாக அணுகுவது , வம்பிழுக்கும் வகையில் செய்கைகள் செய்வது ஆகியவை குற்றமாகும் . அந்தவகையில் கலீல் அகமதுவின் செயல் குற்றம் என்பதால் , ஐசிசி அவரை எச்சரித்துள்ளதோடு , ஒரு டிமெரிட் புள்ளியையும் வழங்கியுள்ளது . இளம் வீரர் என்பதால் எச்சரிக்கையோடு நிறுத்திக்கொண்டுள்ளது ஐசிசி . இனி இதுமாதிரி நடந்துகொண்டால் , அபராதம் விதிக்கப்படும் . தொடர்ந்து இதுபோன்ற செயல்களில் ஈடுபட்டால் கடுமையான நடவடிக்கை எடுக்கப்படும் .


' காலா ' திரைப்படம் பல மாதங்களாக ரஜினி ரசிகர்கள் அனைவராலும் எதிர்பார்க்கப்பட்ட திரைப்படம் எனலாம் . மக்களுக்காக போராடும் போராளியாக வரும் , ரஜினியை பற்றியும் , மும்பை தாராவி மக்களின் வாழ்க்கையை பற்றியும் சொல்லும் கதை என ஏற்கனவே படக்குழுவினர் தெரிவித்து விட்டனர் . இதனால் இந்த படத்தின் மீதான எதிர்ப்பார்ப்பு அனைவர் மத்தியிலும் அதிகமாகவே இருந்தது என கூறலாம் . இன்று உலகம் முழுவதும் வெளியாகியுள்ள இந்த திரைப்படம் எப்படி இருக்கிறது என்கிற விமர்சனத்தை பார்ப்போம் . ' காலா ' கதைக்களம்ஃ நெல்லையில் இருந்து மும்பை தாராவி வந்து , தன்னுடைய தந்தைக்கு பின் தாராவி மக்களை தன்னுடைய கட்டுப்பாட்டில் வைத்து மக்களுக்கு நல்லது செய்பவர் தான் ' கரிகாலன் ' என்கிற ' காலா சேட்டு ' . தாராவி பகுதியில் 8 க்கு 8 யில் வாழும் மக்களுக்கு நல்லது செய்கிறேன் , தாராவியை சுத்தமாக்குகிறேன் என்று கூறி வருபவர் தான் சைலென்ட் வில்லத்தனத்தில் மாஸ் காட்டி இருக்கும் ' நானா பட்நேக்கர் ' இந்த ப்ரோஜெட்க்டை உள்புகுத்த வேண்டும் என்று , ரஜினிக்கு எதிராகவும் , மக்களுக்கு எதிராகவும் பல சதி திட்டங்களை தீட்டி , கடைசியில் தாராவியை சுத்தம் செய்கிறாரா நானா பட்நேக்கர் , ஏன் இந்த திட்டத்தை ரஜினி எதிர்க்கிறார் என்பது தான் ' காலா ' படத்தின் கதைக்களம் . படம் பற்றிய ஒரு பார்வை . . . ஆதி காலத்தில் மனிதன் எப்படி தோன்றினான் என்றும் எப்படி அடிமையாக்கப்பட்டான் என்றும் ஒரு சிறு தொகுப்பை காட்டி படத்தை துவங்கி இருக்கிறார் ரஞ்சித் . ரஜினியின் என்ட்ரி மாஸ் ஆக ஆரம்பிக்கும் என பார்த்தால் , அதிலும் அவுட் செய்துவிட்டார் ரஞ்சித் . இதை படத்தில் பார்த்தால் நீங்களே தெரிந்துக்கொள்வீர்கள் . ரஜினியின் மனைவியாக நடித்திருக்கும் ஈஸ்வரிராவின் நடிப்பு ரசிகர்களின் மனதை வருடுகிறது . இந்த படத்தில் ரஜினிக்கு மகன்களாக நடித்துள்ள வத்திகுச்சி தீபனின் நடிப்பு அசத்தல் . இது வரை ரஞ்சித்தின் மெட்ராஸ் படத்தில் சிறு கதாப்பாத்திரத்தில் தோன்றிய நடிகருக்கு லெனின் , என்ற போராளியின் பெயரை சூட்டி அவருடைய நடிப்பை அழகாக வெளிக்கொண்டு வந்துள்ளார் ரஞ்சித் . எப்போதும் ரஜினியுடனே இருக்கும் கதாப்பாத்திரத்தில் நடித்துள்ளார் சமுத்திரகனி . எப்போதும் வித்தியாசமான நடிப்பை தேர்வு செய்து வெளிப்படுத்தி வரும் இவர் இந்த படத்தில் குடித்துக்கொண்டே இருக்கும் ரஜினியின் நண்பராக நடித்துள்ளார் . தற்போதைய காலத்தில் , திருமணத்திற்கு பின் தனிக்குடித்தனம் செல்ல பிரிந்துவிடும் சூழலில் கூட்டுக்குடும்பத்தின் அருமை பெருமைகளும் இடம்பெற்றுள்ளது . தாராவியில் பிறந்து வளர்ந்து . . . அமெரிக்காவிற்கு சென்று ஒரு பில்டிங் காண்ட்ராக்ட்டராக வரும் ' ஹீமோ குரோஷிக்கும் ' ரஜினிக்கும் என்ன உறவு என்பது ஆரம்பத்திலேயே நமக்கு புரிந்தாலும் . இவருடைய காதல் பார்வையை சாமர்த்தியமாக சமாளிக்கும் மனைவியாக நடித்து இங்கும் கைதட்டல்களை அள்ளுகிறார் ஈஸ்வரி . தாராவியை சுத்தம் செய்ய அரசாங்கம் தான் வரவேண்டும் , தனியார் கம்பெனி வரக்கூடாது முக்கியமாக நானா பட்நேக்கர் வரவே கூடாது என எதிர்க்கும் , பிரச்சனையில் குடும்ப நபர்களை இழக்கும் ரஜினி பின் எப்படி வில்லத்தனத்தை முறியடிக்கிறார் , ஜெயிக்கிறார் என்பது தான் மீதிக்கதை . சந்தோஷ் நாராயணன் மியூசிக்ஃ ' கண்ணம்மா ' பாடல் மூலம் மனதை வருடுகிறார் . தங்கசிலை பாட்டு சான்ஸ் சே இல்லை ஈஸ்வரிக்கு கச்சிதமாக பொருந்துகிறது . அதே போல் நிக்கல் நிக்கல் பாடல் போராட்டத்தின் தீவிரத்தை பேசும் வகையில் உள்ளது . மொத்தத்தில் அனைத்து பாடல்களும் சூப்பர் என்று சொல்வதை தவிர வேறு வார்த்தை இல்லை . பின்னணி இசையிலும் வெளுத்து வாங்கியுள்ளார் சந்தோஷ் நாராயணன் . ' காலாவின் பிளஸ் ' ரஞ்சித்தின் எதார்த்தமான கதை . ரஜினியின் ஸ்டைலை குறைத்து அவரை கையாண்டு உள்ள விதம் அருமை . இடைவேளை மாஸ் நானா பட்நேக்கர் - ரஜினி - ரகுவரனை காட்சியை நினைக்க வைக்கிறது . மைனஸ்ஃ ஹீமோ குரோஷியின் காதல் கபாலி படத்தின் தாக்கத்தை ஏற்படுத்துகிறது . இரண்டாம் பாதி காரணத்தோடு காட்சிகள் வந்தாலும் வன்முறையே அதிகம் உள்ளது . இது கதைக்கு தேவையா என்று தோன்றுகிறது . மொத்தத்தில் கபாலி படத்தில் விட்ட இடத்தை இந்த படத்தின் மூலம் ஸ்கெட்ச் போட்டு , பிடித்திருக்கிறார் ரஞ்சித் . இது மக்களுக்கு குரல் கொடுத்தவரின் சிறந்த கதை என அனைவராலும் பாராட்டப் பட்டு வருகிறது . ஏசியா நெட் ரேட்டிங்ஃ 3.5/5


படமாகிறது “ஜெ“ வின் வாழ்க்கை வரலாறு . . . ! “அம்மா “ பெயரையே சூட்டுவதாக தகவல் . . . . ! ! ! மறைந்த தமிழக முதல்வர் ஜெயலலிதா அவர்களின் வாழ்க்கை வரலாற்றை , 3 மொழிகளில் படமாக்க திட்டமிடபப்பட்டுள்ளதாக செய்திகள் வெளியாகி உள்ளது . அம்மா அவர்களின் , வாழ்க்கை வரலாறு , தமிழ் , தெலுங்கு , இந்தி உள்ளிட்ட மொழிகளில் படமாக எடுக்க உள்ளதாக பேசப்பட்டு வருகிறது . இந்த படத்தை பிரபல தெலுங்கு சினிமா உலகின் பிரபல இயக்குனர் தாசரி நாராயண ராவ் இயக்குவதாகவும் , மேலும் , அம்மா என்ற பெயரிலேயே ஜெயலலிதாவின் வாழ்க்கை வரலாறு படமாக்கப்படுவதாக தகவல் தெரிவிக்கின்றது . மேலும் , ஜெயலலிதாவின் கதாபாத்திரத்தில் யார் நடிக்க போகிறார் என்ற ஆவல் எழுந்துள்ளது . இந்நிலையில் , ரம்யா கிருஷ்ணன் அல்லது திரிஷா , இந்த ரோலில் நடிக்க வாய்ப்பு உள்ளதாக சினி வட்டார செய்திகள் தெரிவிக்கின்றன . . . .


தென்னாப்பிரிக்க சுற்றுப்பயணத்தில் இந்திய அணி , வரலாற்று வெற்றியை பதிவு செய்தது . டெஸ்ட் தொடரை இழந்தபோதிலும் , ஒருநாள் மற்றும் டி20 தொடரை வென்று அசத்தியது . வழக்கமாக பேட்டிங்கில் மட்டும் ஜொலிக்கும் இந்திய அணி , புவனேஷ்வர் குமார் , பும்ரா , சாஹல் , குல்தீப் ஆகியோரின் சிறப்பான மிரட்டும் பவுலிங்கால் பவுலிங்கிலும் அசத்தி வெற்றியை பதிவு செய்தது . தென்னாப்பிரிக்காவில் முதன்முறையாக ஒருநாள் தொடரை வென்று இந்திய அணி சாதனை படைத்துள்ளது . ஒருநாள் தொடர் முழுவதும் கோலி , தவான் ஆகியோர் சிறப்பாக பேட்டிங் செய்தனர் . ஒரு போட்டியில் மட்டும் ரோஹித் சதமடித்தார் . மற்றபடி மிடில் ஆர்டர்கள் தொடர்ச்சியாக சொதப்பினர் . ஆனால் இந்திய பவுலர்களின் மிரட்டல் பவுலிங்கால் இந்தியா வென்றது . இந்நிலையில் , வழக்கமாக கேப்டன் விராட் கோலியை தலையில் தூக்கி வைத்து கொண்டாடும் பயிற்சியாளர் ரவி சாஸ்திரி முதன்முறையாக முதுகெலும்புடன் கருத்து தெரிவித்துள்ளார் . கோலியால் மட்டுமே இந்தியா வெற்றி பெறுவது போன்ற கருத்தை நேரடியாகவும் மறைமுகமாகவும் கருத்து தெரிவிப்பதை வழக்கமாக கொண்ட ரவி சாஸ்திரி , இப்போதுதான் முதன்முறையாக உண்மையை கூறியுள்ளார் . தென்னாப்பிரிக்க தொடர் தொடர்பாக கருத்து தெரிவித்துள்ள ரவி சாஸ்திரி , தென்னாப்பிரிக்க தொடரில் இந்திய அணியின் வெற்றிக்கு கோலி மட்டும் காரணமல்ல . இந்திய பவுலர்களின் சிறப்பான பந்துவீச்சும் காரணம் . எதிர்பாராத நேரங்களில் சரியான தருணத்தில் விக்கெட்டுகளை வீழ்த்தி வெற்றிக்கு பவுலர்கள் வழிவகுத்தனர் என ரவி சாஸ்திரி தெரிவித்துள்ளார் .


சொத்து குவிப்பு வழக்கில் , அதிமுக பொதுச்செயலாளர் சசிகலாவின் அரசியல் எதிர்காலத்தை நிர்ணயிக்கும் தீர்ப்பை வழங்கிய உச்ச நீதிமன்ற நீதிபதிகள் பி . சி . கோஷ் , அமிதவா ராய் இருவரும் காலை 10.32 மணிக்கு 6 - வது எண் அறைக்கு வந்தனர் . அப்போது அந்த நீதிமன்ற அறையில் பத்திரிகையாளர்கள் , வழக்கறிஞர்கள் கூட்டத்தால் நிரம்பி வழிந்தது . நீதிமன்ற ஊழியர்கள் தீர்ப்பு விவரம் அடங்கிய கவரின் சீலை உடைத்து நீதிபதிகளிடம் ஒப்படைத்ததும் , இரு நீதிபதிகளும் சிறிது நேரம் ஆலோசனை நடத்தினார்கள் . ஊசி விழுந்தால் கூட சத்தம் கேட்கும் அளவுக்கு அமைதி நிலவிய நிலையில் , தீர்ப்பை அறிவித்த நீதிபதி கோஷ் ‘‘முக்கியத்துவம் வாய்ந்த இந்த தீர்ப்பு பற்றி உங்களால் புரிந்து கொள்ள முடியும் . இந்த சுமையை நாங்கள் ஏற்றுக்கொள்கிறோம்’’ என்று கூறி , தீர்ப்பின் முக்கிய சாராம்சங்களை 8 நிமிடங்களில் அறிவித்தார் . அப்போது நேரம் , 10.40 மணி . உடனே அமைதியாக இருந்த நீதிமன்ற அறையில் பரபரப்பு தொற்றிக்கொண்டது . அங்கு கூடியிருந்த பத்திரிகையாளர்களும் வக்கீல்களும் , தீர்ப்பு விவரத்தை சொல்வதற்காக அவசர அவசரமாக வெளியேறினார்கள் . நீதிபதி கோஷை தொடர்ந்து தீர்ப்பு குறித்து கருத்து தெரிவித்த நீதிபதி அமிதவா ராய் , ‘‘சமூகத்தில் அதிகரித்துவரும் ஊழல் அச்சுறுத்தல் ஆழ்ந்த கவலை அளிப்பதாக’’ குறிப்பிட்டார் . நீதிபதி அமிதவா ராய் கூறுகையில் , “ நாங்கள் கர்நாடக உயர்நீதிமன்றத்தின் தீர்ப்பை ஒத்திவைக்கிறோம் . அதேசமயம் , விசாரணை நீதிமன்றம் வழங்கிய தீர்ப்பை முழுமையாக அமல்படுத்துகிறோம் . ஜெயலலிதாவுக்கு எதிரான ( ஏ1 ) வழக்கு கைவிடப்படுகிறது . மற்ற 3 குற்றவாளிகளும் இன்றுக்குள் சரண் அடைய வேண்டும் ' ' என்றார் .


இயக்குனர் ராத மோகன் இயக்கத்தில் தற்போது ஜோதிகா நடித்து வரும் திரைப்படம் ' காற்றின் மொழி ' . பாலிவுட்டில் வித்யா பாலன் நடித்து வெற்றி பெற்ற ' தும்ஹாரி சுலு ' படத்தின் ரீமேக்காக இந்த படம் எடுக்கப்பட்டு வருகிறது . இந்த படத்தில் ஜோதிகாவிற்கு கணவராக நடிகர் விதார்த் நடிக்கிறார் . இந்நிலையில் சுதந்திர தினத்தை முன்னிட்டு , ஜோதிகாவின் 10 கட்டளைகளோடு அடங்கிய போஸ்டர் ஒன்று வெளியிடப்பட்டுள்ளது . மேலும் இந்த படம் குறித்து பேசிய ஜோதிகா . . . காற்றின் மொழி , தனக்கு மிகவும் பிடித்த படங்களில் ஒன்றாகி விட்டது . அதனால் இந்த படத்தில் வசனங்கள் அதிகம் இருந்தும் தானே டப்பிங் பேசி வருவதாக கூறியுள்ளார் . அதே போல் பெண்கள் சுயமாக சம்பாதித்து , தங்கள் வாழ்க்கையை தங்களுக்கு பிடித்த படி வாழ வேண்டும் என்ற கருத்தை இப்படம் வலியுறுத்துகிறது . அதற்கு அவர்கள் குடும்பத்தினரும் ஆதரவு தர வேண்டும் . இத்தகைய பெண்களின் மேம்பாட்டிற்கு வழி காட்டும் 10 கட்டளைகளை உள்ளடக்கிய ஒரு போஸ்டர் டிசைன் காற்றின் மொழி படத்திற்கு உருவாக்கியது எனக்கு பிடித்து இருந்தது கோரியுள்ளார் . அதில் குறிப்பிட்டு இருந்த பெண்களுக்கான பத்து 10 கட்டளைகள் . . 1 . உன் விருப்பம் போல் உடை உடுத்துவாயாக . 2 . நீ விரும்புவதை செய்வாயாக . 3 . உன் கணவன் உன்னை ஒரு கன்னத்தில் அறைந்தால் மறு கன்னத்தை காட்டாதிருப்பாயாக . 4 . பசித்தால் முதலில் நீயே சாப்பிடுவாயாக . 5 . குண்டாய் இருக்க விரும்பினால் குண்டாய் இருப்பாயாக . 6 . வீட்டு பணிகளில் உன் கணவனையும் பங்கெடுக்க செய்வாயாக . 7 . நீ சம்பாதித்து உன் விருப்பம் போல் செலவு செய்வாயாக . 8 . உன் மனம் மறுப்பதை , ஏற்காதிருப்பாயாக 9 . ஆணும் பெண்ணும் சரி சமம் என்பதை அறிவாயாக . 10 . மனதில் பட்டத்தை சொல்வாயாக .


ஆறு ஆண்டுகளுக்குப் பிறகு இந்திய அணியில் தமிழக வீரர் அபினவ் முகுந்த் தேர்வு செய்யப்பட்டுள்ளார் . வங்கதேசத்துக்கு எதிரான டெஸ்ட் போட்டிக்கான இந்திய அணி நேற்று அறிவிக்கப்பட்டது . கோலி தலைமையிலான இந்த அணியில் , தமிழக வீரர் அபினவ் முகுந்த் சுமார் ஆறு ஆண்டுகளுக்குப் பிறகு மீண்டும் தேர்வு செய்யப்பட்டுள்ளார் . அவர் , தொடக்க ஆட்டக்காரருக்கு மாற்று வீரராக களமிறக்கப்படலாம் . முன்னதாக , கடந்த 2011 - ஆம் ஆண்டு மேற்கிந்தியத் தீவுகள் , இங்கிலாந்து சுற்றுப் பயணத்தில் இந்திய அணியில் முகுந்த் இடம் பிடித்திருந்தார் . சமீபத்தில் , ரஞ்சி கோப்பை கிரிக்கெட் போட்டியில் தமிழக அணிக்காக சுமார் 700 ஓட்டங்கள் விளாசியுள்ளார் . அவரோடு , பார்த்திவ் படேலுக்குப் பதிலாக ரித்திமான் சாஹா தேர்வாகியுள்ளார் . அணியில் வேறு வீரர்கள் புதிதாக சேர்த்துக் கொள்ளப்படாத நிலையில் , ரஹானே , ஹர்திக் பாண்டியா ஆகியோர் காயத்திலிருந்து மீண்டு வந்துள்ளனர் . அணி விவரம்ஃ கோலி ( கேப்டன் ) , கே . எல் . ராகுல் , முரளி விஜய் , சேத்தேஷ்வர் புஜாரா , அஜிங்க்ய ரஹானே , கருண் நாயர் , ஹர்திக் பாண்டியா , ரித்திமான் சாஹா ( விக்கெட் கீப்பர் ) , அஸ்வின் , ஜடேஜா , அமித் மிஸ்ரா , இஷாந்த் சர்மா , புவனேஷ்வர் குமார் , உமேஷ் யாதவ் , அபினவ் முகுந்த் .


டி . டி . வி . தினகரன் ஆதரவு எம்எல்ஏ கதிர்காமுவுக்கு கொலை மிரட்டல் ! ! வின் இரண்டு அணிகளாக ஓ . பி . எஸ் . - இ . பி . எஸ் . அணிகள் இணைந்து செயல்படத் தொடங்கியதால் அரசுக்கு ஏற்பட்ட சிக்கல் தீர்ந்துவிடும் என தொண்டர்கள் எதிர்பார்த்திருந்தனர் . ஆனால் , டிடிவி தினகரன் ஆதரவு எம் . எல் . ஏ . க்கள் தனித்து செயல்படத் தொடங்கியதால் புதிய சிக்கல் உருவானது . முதலமைச்சர் எடப்பாடி பழனிச்சாமியை மாற்றும்வரை ஓயமாட்டோம் என தினகரன் ஆதரவு எம் . எல் . ஏ . க்கள் கூறி வருவதால் தொடர்ந்து பரபரப்பு நீடிக்கிறது . தினகரனின் முக்கியமான ஆதரவாளராக கருதப்படும் தேனி மாவட்டம் பெரிய குளம் தொகுதி எம் . எல் . ஏ . கதிர்காமுவுக்கு கொலை மிரட்டல் விடுக்கப்பட்டுள்ளது . இதுதொடர்பாக அவர் தேனி காவல் நிலையத்தில் புகார் அளித்துள்ளார் . அதில் , சென்னை கிரீன்வேஸ் சாலையில் இருந்து தனது பெயருக்கு தபாலில் கடிதம் வந்துள்ளதாகவும் . மற்றும் இ . பி . எஸ் . - ஐ ஆதரிக்காவிட்டால் குடும்பத்துடன் கொலை செய்துவிடுவதாக மிரட்டல் விடுத்திருப்பதாகவும் குறிப்பிட்டுள்ளார் . இது குறித்து செய்தியாளர்களிடம் பேசிய கதிர் காமு , தனக்கு எத்தனை மிரட்டல் வந்தாலும் டிடிவி தினகரனுக்கு தொடர்ந்து ஆதரவு அளிக்கப் போவதாக தெரிவித்துள்ளார் . எடப்பாடி பழனிசாமியை மாற்ற வேண்டும் என இன்று டி . டி . வி . தினகரன் தலைமையில் எம்எல்ஏக்கள் ஆளுநரை சந்திக்க உள்ள நிலையில் இந்த மிரட்டல் கடிதம் பரபரப்பை ஏற்படுத்தியுள்ளது .


சமீபத்தில் வெளியான ' சாமி 2 ' திரைப்படம் தோல்வியடைந்ததால் , அடுத்ததாக விக்ரம் முழுமையாக நம்பி இருப்பது ' துருவ நட்சத்திரம் ' திரைப்படத்தை தான் . ஏற்கனவே இந்த படத்தின் டீசர் ரசிகர்கள் மத்தியில் நல்ல வரவேற்பை பெற்றதால் திரைப்படத்திற்கும் மிகப்பெரிய எதிர்ப்பார்ப்பு உள்ளது . மேலும் அடுத்ததாக விக்ரம் மலையாளம் மற்றும் தமிழ் ஆகிய இரண்டு மொழியில் உருவாகும் படத்தில் நடிக்க உள்ளதாக தகவல் வெளியாகியுள்ளது . விக்ரம் ஆரம்ப காலத்தில் பல மலையாள படங்களில் நடித்தாலும் . ' சேது ' படத்துக்கு பின் நட்சத்திர அந்தஸ்தை தொடர்ந்து , தமிழ் படங்களில் ' பிஸி ' யாகி விட்டார் . மலையாள படங்களில் நடிக்க அவரால் ' கால்ஷீட் கொடுக்க முடியவில்லை . இந்நிலையில் தற்போது 18 வருடங்கள் கழித்து மலையாள ரசிகர்களை குஷியாக்கும் விதத்தில் , அதிரடி முடிவை எடுத்துள்ளார் . அதாவது 18 வருடங்களுக்கு பின் மீண்டும் விக்ரம் மலையாள படத்தில் நடிக்க உள்ளது . இந்த படத்தை மலையாள பட உலகில் முன்னணி இயக்குனர்களில் ஒருவரான அன்வர் ரஷீத் இந்த படத்தை இயக்குகிறார் . இவர் ஒரு படத்துக்கும் , இன்னொரு படத்துக்கும் இடையே நிறைய இடைவெளி எடுத்துக்கோவார் . 5 வருடங்களுக்கு முன்பு வெளிவந்த ' உஸ்தாத் ஓட்டல் ' என்ற மலையாள படத்தை இயக்கிய இவர் , அதன் பிறகு தற்போது விக்ரம் நடிக்க உள்ள புதிய படத்தை இயக்க உள்ளார் . இந்த படம் தமிழ் , மற்றும் மலையாளம் ஆகிய 2 மொழிகளில் தயாராகிறது . விக்ரம் கதாநாயகனாக நடிக்கிறார் . இந்த படத்தின் கதாநாயகி யார் என்பது குறித்து இது வரை வெளியாக வில்லை என்பது குறிப்பிடத்தக்கது .


தனக்குப் பன்றிக் காய்ச்சல் வந்ததாக பத்திரிகைகளில் வந்த செய்திகளால் புதிய பட வாய்ப்புகள் எதுவும் வராத நிலையில் , ’முற்றிலும் குணமாகிவிட்டேன் . நடிக்கக் கூப்பிடுங்க பாஸ்’ என்று அபயக் குரல் எழுப்பியிருக்கிறார் ‘பருத்தி வீரன்’ சித்தப்பு சரவணன் . ‘வைதேகி வந்தாச்சி’ படத்தின் மூலம் கதாநாயகனாக அறிமுகமாகி 25 படங்களுக்கும் மேல் நாயகனாக நடித்த சரவணன் , பின்னர் வாய்ப்பின்றி சில வருடங்கள் வீட்டில் இருந்தார் . அடுத்து குணச்சித்திர நடிகராக அவர் நடித்த ‘பருத்தி வீரன்’ படம் பட்டிதொட்டி எங்கும் ஹிட்டடித்ததைத் தொடர்ந்து பிசியான சரவணன் சில வாரங்களுக்கு முன்பு பன்றிக் காய்ச்சலால் அவதிப்பட்டு சிகிச்சை எடுத்து வருவதாக அவரே தெரிவித்தார் . ஆனால் அவர் முற்றிலும் குணமான நிலையிலும் புதிய வாய்ப்புகள் எதுவும் வராததால் , ‘நான் சேலத்தில் இருந்த போது காய்ச்சல் இருந்தது . . . அங்கு சிகிச்சை எடுத்து விட்டு சென்னை வந்த போதும் காய்ச்சல் குணமாகாததால் இங்கு தனியார் மருத்துவ மனை ஒன்றில் சிகிச்சை எடுத்துக் கொண்டேன் . மூன்று நாட்கள் கழித்து அது சாதாரண காய்ச்சல் தான் என்று சிகிச்சைக்கு பின் வீட்டுக்கு அனுப்பி வைத்தனர் . வீட்டுக்கு வந்த பின் சில நாட்கள் ஓய்வுக்குப் பின் ஒரு படத்தில் நடித்தும் விட்டேன் . இன்னமும் பல பேர் எனக்கு பன்றி காய்ச்சல் இருக்கிறது என்று போன் செய்து நலம் விசாரிக்கிறார்கள் . அப்படி ஒன்றும் இல்லை என்பதை இதன் மூலம் தெரிவித்துக் கொள்கிறேன்’ என்கிறார் சரவணன் .


விஷாலை நேற்று தயாரிப்பாளர் சங்கத்திலிருந்து நீக்கினார்கள் . சில மாதங்களுக்கு முன் தயாரிப்பாளர் சங்கம் என்பது பஜ்ஜி , போண்டா சாப்பிடும் இடம் இல்லை என விஷால் கூறினார் . இதனால் இந்த முடிவு என கூறப்படுகின்றது . இதுக்குறித்து விஷால் ‘பஜ்ஜி , போண்டா என்பது கெட்டவார்த்தை ஒன்றும் இல்லையே என கேள்வி எழுப்பியுள்ளார் . மேலும் அதற்கு ஏன் இந்த முடிவு ? இதே போல் கருணாஸை இவர்களால் தூக்க முடியுமா ? எனவும் கேள்வி எழுப்பியுள்ளார் விஷால் . காரணம் கருணாஸ் தற்போது ஆளுங்கட்சி எம் . எல் . ஏ என்பது குறிப்பிடத்தக்கது . மேலும் தயாரிப்பாளர் சங்கத்திற்கு எதிராக புதிய அணி உருவாகி வருகிறது என்றும் , அதற்கு தான் வரும் தேர்தலில் என் ஆதரவு இருக்கும் என விஷால் அதிரடியாக கூறியுள்ளார் .


25 வயது பாடகரை கரம் பிடிக்கிறார் பிரியங்கா சோப்ரா . . . வதந்திக்கு இன்றுடன் முற்றுப்புள்ளி . . ! பாலிவுட் நடிகையான பிரியங்கா சோப்ரா , அமெரிக்க பாப் சிங்கரான நிக் ஜோன்ஸ் என்பவரை திருமணம் செய்துக்கொள்ள முடிவு எடுத்துள்ளதாக பிரபல இதழ் வெளியிட்டுள்ள செய்திக்குறிப்பு தெரிவித்து உள்ளது . கடந்த இரண்டு மாதங்களாக , நிக் ஜோன்ஸ் மற்றும் பிரியங்கா இருவரும் ஒன்றாக இணைந்து நியூயார்க்கில் வலம் வந்து உள்ளனர் . சில ஆண்டுகளாகவே இருவருக்கும் நட்பு இருந்தாலும் , கடந்த இரண்டு மாதங்களில் மட்டும் தான அதிகமாக இருவரும் ஒன்றாக இணைந்து பல்வேறு இடங்களுக்கு சென்று , ஒருவருக்கொருவர் புரிந்துக்கொண்டு உள்ளனர் . பின்னர் , இவர்கள் இருவரும் சேர்ந்து எடுத்த அதிரடி முடிவின் விளைவாக , சல்மான் கானுடன் நடித்து வெளிவர இருந்த பாரத் படத்தில் இருந்து , பிரியங்கா சோப்ரா விலகினார் . இது குறித்து , பாரத் பட இயக்குனர் அலி அப்பாஸ் ஜாபார் தனது ட்விட்டர் பக்கத்தில் பதிவிட்டு உறுதிப்படுத்தி உள்ளார் . அதில் , மிக முக்கியமான சந்தோஷமான நிகழ்விற்காக பிரியங்கா சோப்ரா பாரத் படத்தில் இருந்து விலகுகிறார் என்றும் , அவருக்கு நல்வாழ்த்துக்கள் என்றும் பதிவிட்டு உள்ளார் . இவர்கள் இருவரும் இன்னும் வெளிப்படையாக கூற வில்லை என்றாலும் , நிக் ஜோன்ஸ் நண்பர்கள் மற்றும் உறவினர்கள் நிக்கை இதுவரை இவ்வளவு சந்தோசமா பார்த்தது கிடையாது என்று தெரிவித்து உள்ளனர் . மேலும் , என்கேஜ்மெண்ட் மோதிரம் வாங்க , நிக் ஷாபிங் செய்து வருகிறாராம் .


பந்துவீச்சாளர்கள் எதிரணியை குறைந்த ரன்னில் கட்டுப்படுத்தியதுதான் பேட்ஸ்மேன்கள் நெருக்கடியின்றி செயல்படவும் வெற்றிப் பெறவும் வழிவகுத்தது என்று தொடக்க ஆட்டக்காரர் ரோகித் சர்மா தெரிவித்தார் . ஆஸ்திரேலியாவுக்கு எதிராக நாக்பூரில் நேற்று முன்தினம் நடந்த 5 - வது மற்றும் கடைசி ஒருநாள் கிரிக்கெட் போட்டியில் இந்திய அணி 7 விக்கெட் வித்தியாசத்தில் வெற்றிப் பெற்று 4 - 1 என்ற கணக்கில் தொடரை கைப்பற்றி அசத்தியது . இந்திய அணியின் தொடக்க ஆட்டக்காரர் ரோகித் சர்மா ஆட்டநாயகன் விருது பெற்றார் . அப்போது ரோகித் சர்மா கூறியதுஃ “நான் கடந்த 10 ஆண்டுகளாகதான் அணியில் இடம் பெற்று வருகிறேன் . தற்போதைய இந்திய அணியில் மாற்று வீரர்களின் பலம் வலுவாக இருக்கிறது . மாற்று வீரர்களில் யாருக்கு வாய்ப்பு கிடைத்தாலும் உடனடியாக சிறப்பாக செயல்படுகிறார்கள் . இது சவாலை எதிர்கொண்டு சிறப்பாக செயல்படக்கூடிய மாற்று வீரர்கள் அணியில் இருப்பதையே காட்டுகிறது . ஆஸ்திரேலியாவுக்கு எதிரான கடைசி ஒருநாள் போட்டியில் யுஸ்வேந்திர சாஹல் விளையாடவில்லை . அவருக்கு பதிலாக களம் கண்ட அக்ஷர் பட்டேல் விக்கெட்டுகளை வீழ்த்தினார் . ரஹானே இந்த போட்டி தொடரில் நிலையாக ரன்கள் சேர்த்தார் . இவையெல்லாம் இந்திய அணிக்கு பிரகாசமான எதிர்காலம் இருப்பதை உணர்த்துகிறது . நமது அணியில் உள்ள எல்லா பந்துவீச்சாளர்களும் விக்கெட்டை வீழ்த்த வேண்டும் என்ற சிந்தனையுடன் செயல்படுகின்றனர் . ஆஸ்திரேலிய அணியை 242 ரன்களுக்குள் கட்டுப்படுத்துவது என்பது எளிதான காரியம் அல்ல . பந்துவீச்சாளர்கள் எதிரணியை குறைந்த ரன்னில் கட்டுப்படுத்தியது பேட்ஸ்மேன்கள் நெருக்கடியின்றி செயல்பட வழிவகுத்தது . தொடக்க ஆட்டக்காரர்கள் அளிக்கும் நல்ல தொடக்கத்தை அணி அதிகம் நம்பி இருக்கிறது . எனவே தொடக்க ஆட்டக்காரராக ரன்கள் குவிப்பது எனது கடமையாகும் . எதிரணியை பார்த்து அதற்கு தகுந்தபடி திட்டமிட்டு பேட்டிங் செய்வது தான் எனது வாடிக்கையாகும் . அதனை வருங்காலங்களிலும் தொடருவேன் . மும்பை அணிக்காக நானும் , ரஹானேவும் இணைந்து பல ஆட்டங்களில் விளையாடி இருக்கிறோம் . ஆட்டத்தின்போது இருவரும் சூழ்நிலை குறித்து விவாதித்து அதற்கு தகுந்தபடி திட்டமிட்டு செயல்படுவோம் . அதுபோன்ற ஆலோசனை இந்த தொடரில் சிறப்பான தொடக்க ஆட்டம் அமைய உதவிகரமாக இருந்தது . ரஹானே இந்த தொடரில் சிறப்பாக ஆடினார் . அத்துடன் புதிய பந்தை எதிர்கொள்வதிலும் அவர் நன்றாக செயல்பட்டார்” என்று அவர் பாராட்டினார் .


அக்டோபர் 1ம் தேதி துவங்கி வாரணாசி , லக்னோ பகுதியில் நடந்து வரும் ரஜினியின் ‘பேட்ட’ படத்தின் 2 வது லுக் சற்றுமுன்னர் வெளியிடப்பட்டு வலைதளங்களில் வைரலாகி வருகிறது . படத்தின் இந்த ஷெட்யூலில்தான் நடிகை த்ரிஷா கமிட் ஆகியிருக்கிறார் . இவருடன் ’பேட்ட’ திரைப்படத்தில் , சிம்ரன் , த்ரிஷா , மேகா ஆகாஷ் , விஜய் சேதுபதி , நவாசுதின் சித்திக் , பாபி சிம்ஹா , மாளவிகா மோகனன் மற்றும் பலர் நடிக்கின்றனர் . இப்படத்திற்கு அனிருத் இசையமைக்கிறார் . ரஜினி மிக இளமையாகக் காட்சி அளிக்கும் மேற்படி ஸ்டில்லைப் பார்த்து அவரது ரசிகர்களது பதிவுகளில் உற்சாக கமெண்ட்கள் பறக்கின்றன . இன்னொரு பக்கம்’தேவர் மகன்’ கமலைக் காப்பியடிச்ச மீசை . விக்ரமோட கெட் அப் . அப்படியே சிங்கம் சூர்யா மீசையை , வீரமான அஜித் போல , விசுவாசம் மிசைக்கு இணையாக அளவெடுத்துட்டாங்க’ என்று நெகடிவான கமெண்டுகளும் நடமாடுகின்றன . படப்பிடிப்பில் கலந்துகொள்ள முதல்நாளன்று த்ரிஷாவை இறுகக் கட்டித்தழுவிக்கொண்ட ரஜினி ‘உன்னோட 96’ படம் சூப்பரா இருக்குன்னு கேள்விப்பட்டேன் . சென்னைக்குத் திரும்பின உடனே சேர்ந்து பாக்குறோம்’ என்று உற்சாகப்படுத்தியிருக்கிறாராம் .


இந்தியன் ஓபன் பேட்மிண்டன் தொடரில் நடப்பு சாம்பியனான இந்திய வீராங்கனை பி . வி . சிந்து ஸ்பெயின் வீராங்கனையை வீழ்த்தி அரையிறுதிக்கு முன்னேறியுள்ளார் . இந்திய ஓபன் சூப்பர் சீரிஸ் பேட்மிண்டன் போட்டி டெல்லியில் நடந்து வருகிறது . நேற்று நடைபெற்ற முதல் ஆட்டத்தில் முன்னாள் சாம்பியனான இந்தியாவின் சாய்னா நேவால் 10 - 21,13 - 21 என்ற நேர் செட்டில் அமெரிக்காவைச் சேர்ந்த பீவென் ஜாங்கிடம் வீழ்ந்தார் . பந்தை அடிக்கடி வெளியே அடித்துவிட்டு தவறிழைத்ததால் சாய்னாவினால் 32 நிமிடங்களுக்கு மேல் தாக்குப்பிடிக்க முடியாமல் போய் விட்டது . பீவென் ஜாங்குக்கு எதிராக 4 - வது முறையாக மோதிய சாய்னா அதில் சந்தித்த முதல் தோல்வி இது தான் . பெண்கள் ஒற்றையர் பிரிவில் நேற்று நடந்த கால்இறுதி ஆட்டம் ஒன்றில் இந்தியாவின் நடப்பு சாம்பியன் பி . வி . சிந்து , ஸ்பெயினைச் சேர்ந்த பீட்ரிஸ் கோரலெஸ்சுடன் பலப்பரீட்சை நடத்தினார் . 54 நிமிடங்கள் நடந்த பரபரப்பான இந்த மோதலில் சிந்து 21 - 12,19 - 21,21 - 11 என்ற செட் கணக்கில் பீட்ரிசை தோற்கடித்து அரைஇறுதியை எட்டினார் . அரைஇறுதியில் சிந்து , தாய்லாந்தைச் சேர்ந்த முன்னாள் உலக சாம்பியன் ராட்சனோக் இன்டானோனை எதிர்கொள்கிறார் . அவருக்கு எதிராக சிந்து இதுவரை 6 ஆட்டங்களில் விளையாடி அதில் 4 - ல் தோல்வி கண்டிருப்பது குறிப்பிடத்தக்கது .


இந்திய தேர்தல் ஆணையத்தில் மக்கள் நீதி மய்யம் கட்சி பதியப்பட்டு ஆழ்வார்பேட்டையில் உள்ள ' மக்கள் நீதி மய்யம் ' கட்சி அலுவலகத்தில் , அக்கட்சி தலைவர் கமல்ஹாசன் நேற்று தொண்டர்கள் மத்தியில் கொடியேற்றி உரை நிகழ்த்தினார் . அப்போது பேசிய அவர் , மக்கள் நீதி மய்யம் கட்சி தலைவராக தான் செயல்படுவதாகவும் , துணை தலைவராக பேராசிரியர் ஞானசம்பந்தனையும் , பொதுச்செயலாளராக அருணாச்சலத்தையும் , பொருளாளராக சுரேஷையும் அறிவித்தார் . நிகழ்ச்சியின் இடையே , சட்டமன்ற பொறுப்பாளர்கள் பட்டியலை அறிவித்தார் . மேலும் உயர்நிலைக்குழு கலைக்கப்படுவதாகவும் , அவர்கள் 11 பேரும் செயற்குழுவில் செயல்படுவார்கள் என்றும் கூறினார் . மண்டலக்குழு இன்னும் அமைக்கப்படவில்லை என்று தெரிவித்த கமல் , மாவட்ட நிர்வாகிகளை அறிவித்த அவர் , சில மாவட்டங்களுக்கு விரைவில் நிர்வாகிகள் அறிவிக்கப்படுவார்கள் என்றார் . இந்த நிகழ்ச்சிக்காக கட்சி அலுவலகத்தின் வெளியே சிறிய அளவில் மேடை மட்டுமே அமைக்கப்பட்டிருந்தது . ஆனால் இந்த விழாவிற்கு பல்வேறு மாவட்டங்களில் இருந்தும் ' மக்கள் நீதி மய்யம் ' கட்சியின் தொடண்டர்கள் மற்றும் உறுப்பினர்கள் கலந்து கொண்டதால் ஆழ்வார்பேட்டை பகுதியில் போக்குவரத்து பாதிப்பு ஏற்பட்டது . இந்நிலையில் ' போக்குவரத்து பாதிப்பை ஏற்படுத்தியதற்காக நடிகர் கமல்ஹாசன் பொதுமக்கள் இடையே மன்னிப்பு கோரியுள்ளார் .


தமிழ் ரசிகர்களால் லேடி சூப்பர் ஸ்டார் என பார்க்கப்படும் நயந்தாரா நடிப்பில் தற்போது வெளியாகியுள்ள திரைப்படம் ' கோலமாவு கோகிலா ' . கடந்த 17 ஆம் தேதி வெளியான இந்த திரைப்படம் , 2 வாரங்களை கடந்தும் அனைத்து திரையரங்கிலும் நல்ல வரவேற்ப்பை பெற்று வருகிறது . கடந்த வாரம் மூன்று பெரிய படங்கள் வெளியான போதிலும் , கோலமாவு கோகிலாவுக்கு மவுசு குறையவில்லை என்று கூறுகிறார்கள் சென்னை திரையரங்க உரிமையாளர்கள் . கடந்த வார இறுதி நாட்களில் சென்னையில் இந்த படம் 19 திரையரங்குகளில் 209 காட்சிகள் திரையிடப்பட்டு ரூ . 1 , 03 , 87 , 562 வசூல் செய்துள்ளது . மேலும் திரையரங்குகளில் இரண்டாவது வாரத்திலும் 90 % பார்வையாளர்கள் இருந்தனர் என்பது குறிப்பிடத்தக்கது . மேலும் கோகோ படம் ரிலீஸ் ஆன ஆகஸ்ட் 17 முதல் நேற்று தற்போது வரை சென்னையில் மட்டும் ரூ . 3 , 88 , 86 , 796 வசூல் செய்துள்ளது . இன்றும் ஒரு சில நாட்களில் இந்த படத்தில் வசூல் சென்னையில் மட்டும் ரூ . 4 கோடியை தொட்டுவிடும் என்று எதிர்ப்பார்க்கப்படுகிறது . மாஸ் நடிகர்களின் படங்களுக்கு இணையாக நயன்தாராவின் ' கோகோ ' திரைப்படம் இருப்பதாகவும் . அடுத்ததாக ' இமைக்கா நொடிகள் ' படத்திற்கு எதிர்ப்பார்போடு காத்திருப்பதாகவும் கூறியுள்ளனர் ரசிகர்கள் .


தமிழகத்தைப் பொறுத்தவரை சன் தொலைக்காட்சி தற்போது வரை பொதுமக்களின் வரவேற்பைப் பெற்று செயல்பட்டு வருகிறது . பொழுதுபோக்கு நிகழ்ச்சிகள் , இசைப் போட்டிகள் , புதிய சினிமா என கலக்கி வருகிறது . கடந்த சில ஆண்டுகளுக்கு முன்பு வரை சன் தொலைக்காட்சியை அடித்துக்கொள்ள ஒரு சேனல் இல்லை என்னும் அளவுக்கு போடடியில்லாமல் இருந்தது . அப்போது தான் விஜய் டி . வி . களத்தில் இறங்கியது . சன்னுக்கு போட்டியாக புதிய , புதிய நிகழ்ச்சிகள் , நகைச்சுவை நிகழ்ச்சிகள் என விஜய் டி . வி . கலக்கத் தொடங்கியது . தற்போது சன் டி . வி . யைப் பின்னுக்குத்தள்ளி ரசிகர்களின் மனதில் நீங்கா இடம் பிடித்துள்ளது . இந்நிலையில்தான் திமுக தலைவர் மு . க . ஸ்டாலின் மகன் உதயநிதி ஸ்டாலின் இந்த இரண்டு தொலைக்காட்சிகளை மிஞ்சும் அளவுக்கு கெத்து காட்ட புதிய தொலைக்காட்சி ஒன்றை தொடங்குகிறார் . ஏற்கனவே ஸ்டாலினின் மருமகன் சபரீசன் நிர்வாகத்தின் கீழ் புதிய தொலைக்காட்சி தொடங்கப்பட உள்ளதாக தகவல் வெளியான நிலையில் , புதிய தொலைக்காட்சியின் முழுப்பொறுப்பையும் உதயநிதி ஸ்டாலின் ஏற்றுள்ளார் . திமுகவின் டெல்லி முகமாக மட்டுமே செயல்பட சபரீசனை ஸ்டாலின் கூறியுள்ளதால் , இந்த புதிய தொலைக்காட்சிக்கு உதயநிதி ஸ்டாலின் தலைமை ஏற்று நடத்த உள்ளார் . கதிரவன் பிராட்காஸ்டிங் பிரைவேட் லிமிடெட் என்ற நிறுவனத்தின் கீழ் இந்த தொலைக்காட்சி தொடங்கப்பட உள்ளது . இதற்காக பல பெரிய தொலைக்காட்சி நிறுவனங்களில் பணிபுரிந்து வந்த முக்கிய நபர்களை மடக்கி உயநிதி ஸ்டாலின் பேசியுள்ளதாகவும் கூறப்படுகிறது . அனுபவம் வாய்ந்த நிதி அதிகாரிகள் , நிகழ்ச்சி தயாரிப்பாளர்கள் உதயநிதியுடன் கரம் கோர்த்துள்ளனர் . முரசொலி நாளிதழின் எம் . டி . யான உள்ள உதயநிதி . சினிமா தயாரிப்பு , சினிமா விநியோகம் , நடிப்பு என பன்முகங்களைக் கொண்டவராக தற்போது ஜொலித்து வருவதால் இந்த புதிய தொலைக்காட்சியை வெற்றிகரமாக நடத்துவார் என கூறபடுகிறது . இந்த டி . வி . முற்றிலும் பிரமாண்ட பொழுது போக்கு நிகழ்ச்சிகளை மட்டுமே குறிவைத்து தொடங்க உள்ளதால் பிரபல தொலைக்காட்சிகளான சன் , விஜய் ஜீ தமிழ் போன்ற வற்றுக்கு உதயநிதி ஸ்டாலின் சரியான டஃப் கொடுப்பார் என எதிர்ப்பார்க்கப்படுகிறது .


புதிய ஆளுநரை வாழ்த்துவதில் பதவிசார் மரபை தமிழக அரசு கடைப்பிடிக்கவில்லை என்று திமுக செயல் தலைவரும் , எதிர்கட்சி தலைவருமான மு . க . ஸ்டாலின் குற்றம் சாட்டியுள்ளார் . தமிழகத்தின் புதிய நிரந்தர ஆளுநராக பன்வாரிலால் பிரோகித் இன்று முறைப்படி பொறுப்பேற்றுக் கொண்டார் . அவருக்கு உயர்நீதிமன்ற தலைமை நீதிபதி இந்திரா பானர்ஜி , பதவிபிரமானம் செய்து வைத்தார் . புதிய ஆளுநர் பதவியேற்பு விழாவில் , முதலமைச்சர் , துணை முதலமைச்சர் , அமைச்சர்கள் மற்றும் எதிர்கட்சி தலைவர் மு . க . ஸ்டாலின் உள்ளிட்ட பலர் கலந்து கொண்டனர் . பதவியேற்பு விழா சென்னை ஆளுநர் மாளிகையில் நடைபெற்றது . பதவியேற்பு முடிந்த பிறகு வாழ்த்து தெரிவிக்க முதலமைச்சர் , துணை முதலமைச்சர் மற்றும் மூத்த அமைச்சர்கள் ஆகியோருக்குப் பின் எதிர்கட்சித் தலைவர்கள் அழைக்கப்பட வேண்டும் . ஆனால் , சட்டப்பேரவை எதிர்கட்சி தலைவர் மு . க . ஸ்டாலின் அழைக்கப்படவில்லை . ஆனால் , ஸ்டாலின் , மேடையில் ஏறி புதிய ஆளுநருக்கு பொன்னாடை போர்த்தி வாழ்த்து சொன்னார் . அதன் பின்னர் நடைபெற்ற தேநீர் விருந்தில் பங்கேற்காமல் ஸ்டாலின் புறப்பட்டார் . இந்த நிலையில் , மு . க . ஸ்டாலின் சென்னையில் இன்று செய்தியாளர்களைச் சந்தித்தார் . அப்போது , பேசிய அவர் , ஆளுநருக்கு வாழ்த்து சொல்ல நான் சென்று கொண்டிருந்தபோது நீங்கள் வரக்கூடாது என்றும் நீதிபதிகள் பார்த்த பிறகுதான் வர வேண்டும் என்றும் என்றனர் . அப்படியென்றால் அமைச்சர்களுக்கு முன்பாக அல்லவா நீதிபதிகள் பார்த்திருக்க வேண்டும் என்றேன் . ஆளுநரை வாழ்த்துவதில் பதவிசார் மரபை அரசு கடைபிடிக்கவில்லை . முதலமைச்சரை தொடர்ந்து ஆளுநரை வாழ்த்த என்னை அனுமதித்திருக்க வேண்டும் . என்னை அனுமதிக்காமல் அமைச்சர்கள் அனுமதிக்கப்பட்டதாக மு . க . ஸ்டாலின் குற்றம் சாட்டினார் .


' ஆரண்ய காண்டம் ' படத்தின் மூலம் ரசிகர்கள் மனதில் சிறந்த இயக்குனராக பதிந்தவர் ' தியாகராஜன் குமாரராஜன் ' . தற்போது இவர் ' சூப்பர் டீலக்ஸ் ' படத்தின் மூலம் தன்னுடைய அடுத்த இன்னிஸ்சை துவங்கியுள்ளார் . இந்த படத்தில் மக்கள் செல்வன் விஜய் சேதுபதி , ஷில்பா என்கிற பெயரில் திருநங்கையாக நடிக்கிறார் . மேலும் இவருக்கு ஜோடியாக முதல் முறையாக நடிகை சமந்த நடித்து வருகிறார் . மேலும் இதே படத்தில் இயக்குனர் மிஷ்கின் பாதிரியாராக நடித்து வருவதாக தகவல் வெளியாகியுள்ளது . டார்க் காமிடியாக எடுக்கப்பட்டு வரும் இந்த படம் முழுக்க முழுக்க என்டர்டயன்மென்ட் படமாக எடுக்கப்பட்டு வருவதாகவும் , படத்தில் நிறைய ட்விஸ்ட் இருக்கும் என்று கூறப்படுகிறது . இந்த ஆண்டின் சிறந்த படங்களில் ஒன்றாக கண்டிப்பாக இந்த திரைப்படம் இருக்கும் என்று நம்பிக்கை தெரிவித்துள்ளனர் படக்குழுவினர் . இந்த படத்தில் ' ராமகிருஷ்ணன் , பகத்பாசில் , உள்ளிட்ட பலர் நடித்துள்ளனர் என்பது குறிப்பிடத்தாக்கது .


பிக்பாஸ் நிகழ்ச்சிக்கு எதிர்ப்பு தெரிவித்து அந்த நிகழ்ச்சியை ஒளிபரப்பிவரும் தனியார் தொலைக்காட்சி அலுவலகத்தை இன்று முற்றுகையிட இந்து மக்கள் கட்சியினர் திட்டமிட்டுள்ளனர் . கமல்ஹாசன் தொகுத்து வழங்கி கடந்த ஆண்டு ஒளிபரப்பாகிய பிக்பாஸ் நிகழ்ச்சிக்கு கடந்த முறை நல்ல வரவேற்பு கிடைத்ததால் , சீசன் 2 தற்போது நடத்தப்பட்டு வருகிறது . இந்த நிகழ்ச்சிக்கு கடந்த முறையே பல எதிர்ப்புகள் கிளம்பியபோதும் நிகழ்ச்சி வெற்றிகரமாக நடத்தி முடிக்கப்பட்டது . சீசன் 2ற்கும் பல எதிர்ப்புகள் கிளம்பிய நிலையில் , இதுவரை பல பிரச்னைகளையும் கடந்து தொடர்ந்து நிகழ்ச்சி நடத்தப்பட்டு வருகிறது . பிக்பாஸ் சீசன் 2 நிகழ்ச்சியில் ஒருநாளைக்கு 400 தொழிலாளர்கள் வேலை பார்க்கின்றனர் . ஆனால் அவர்களில் 40 பேர் மட்டும்தான் ஃபெஃப்சி தொழிலாளர்கள் . வெளிமாநிலத்தவர்களே அதிகமாக பயன்படுத்தப்படுகின்றனர் எனக்கூறி ஃபெஃப்சி சம்மேளன தலைவர் ஆர் . கே . செல்வமணி குற்றம்சாட்டினார் . அதனால் சின்னத்திரை படப்பிடிப்புகளை ரத்து செய்வதாக எச்சரித்தார் . பின்னர் பேச்சுவார்த்தை மூலம் பிரச்னை சுமூகமாக தீர்க்கப்பட்டு , பிக்பாஸ் சீசன் 2 தொடர்ந்து நடந்துவருகிறது . குழந்தைகளுடன் பார்க்கப்படும் இந்த நிகழ்ச்சியில் பல நேரங்களில் ஆபாசமாக பேசப்படுவதாக குற்றச்சாட்டு உள்ளது . பிக்பாஸ் நிகழ்ச்சியில் ஆபாசமாக பேசுவதால் அந்த நிகழ்ச்சிக்கு எதிர்ப்பு தெரிவித்து இந்து மக்கள் கட்சியினர் , அந்த நிகழ்ச்சியை ஒளிபரப்பிவரும் தொலைக்காட்சி அலுவலகத்தை இன்று முற்றுகையிட திட்டமிட்டுள்ளனர் . சென்னை நுங்கம்பாக்கத்தில் உள்ள தனியார் தொலைக்காட்சியின் அலுவலகத்தை இன்று முற்றுகையிட உள்ளனர் .


ஆர் . கே . நகர் இடைத்தேர்தல் எதை காலி செய்ததோ இல்லையோ , தமிழக பாஜக . , வின் கொஞ்ச நஞ்சம் இருந்த பெயரையும் காலி செய்துவிட்டது . நோட்டாவுடன் போட்டி போடும் அளவுக்கு பாஜக . , வின் ஓட்டுகள் குறைந்து , நோட்டாவை விடக் கீழிறங்கியதில் அக்கட்சித் தொண்டர்கள் ரொம்பவே மனமுடைந்து போனார்கள் . அள்ளிவிடப்பட்ட தொகையில் தொலைந்து போனது எங்கள் மானம் என்று பாஜக . , தொண்டர்கள் புலம்பிக் கொண்டிருக்கின்றனர் . தமிழகத்தில் மற்ற கட்சித் தலைவர்கள் , தொண்டர்கள் கலாய்த்தது போய் , இப்போது அவர்களை மேலும் கலாய்த்து ஒரு விளம்பரம் வந்திருக்கிறது . ஒரு வார இதழில் வெளியான விளம்பரம் , இப்போது பாஜக . , தொண்டர்கள் மத்தியில் பெரும் அதிர்ச்சியையும் பரபரப்பையும் ஏற்படுத்தியுள்ளது . தாமரை போலே . . . நோட்டாவை விடக் குறைவான . . . வெளியூர் . . . டாக்சி கட்டணங்கள் . . . என்று தலைப்பிட்டுச் சொல்லும் அந்த விளம்பரத்தைக் கண்டதும் பாஜக . , தொண்டர்கள் பெரும் அதிர்ச்சிக்கு உள்ளானார்கள் . இப்படியுமா நம்மை கலாய்ப்பார்கள் என்று கொதித்துப் போனார்கள் . அந்த விளம்பரத்தில் வந்த கால் செண்டர் எண்ணுக்கு போன் செய்து , தொடர்புடைய உரிமையாளரை ஒரு பிடி பிடித்து விட்டார்கள் . அவர்களில் ஒருவர் , அந்த உரிமையாளருடன் பேசியதை எல்லாம் வாட்ஸ் அப்பில் உலவ விட்டுள்ளார் . எப்படி இருந்த கட்சி இப்படி ஆகிவிட்டதே என்று தமிழக பாஜக . , வைப் பற்றி அதன் தொண்டர்கள் மாய்ந்து மாய்ந்து எழுதுகிறார்கள் சமூக வலைத்தளங்களில் . காரணம் , கூட்டணிக் கட்சிகளின் தயவு இல்லாமல் , தமிழகத்தில் குமரி மாவட்டத்தில் மட்டும் பெரும் வளர்ச்சி பெற்ற தேசியக் கட்சியாக பாஜக . , திகழ்ந்தது , அதுவும் 25 ஆண்டுகளுக்கு முன்னர் ! பாஜக . , வில் தனித்துப் போட்டியிட்டு வென்றவர் பத்மநாபபுரத்தில் சட்டமன்ற உறுப்பினராக இருந்த வேலாயுதம் . அப்போது , ஜெயலலிதா என்ற பெரும் ஆலமரம் ஒரு தொகுதி கூடப் பெறாமல் தனித்து வீழ்ந்திருந்தது . 96ஆம் ஆண்டு தேர்தல் அதை சிறப்பாகச் சொல்லும் . பின்னரும்கூட கோயமுத்தூர் , திருச்சி உள்ளிட்ட சில இடங்களில் பாஜக . , கணிசமான ஓட்டு வங்கியை வளர்த்துக் கொண்டிருந்தது . கூட்டணி வைத்துப் போட்டியிட்ட தேர்தல்களில் பெற்றதைவிட , கன்னியாகுமரி மாவட்டத்தில் மட்டும் கூட்டணி இல்லாமல் அது உறுப்பினர்களைப் பெற்றது . ஆனால் , பின்னாளில் திராவிடக் கட்சிகளுடன் கூட்டணி வைத்து 98,99ல் மூன்ற் , நான்கு எம்பிக்களைப் பெற்று தில்லிக்குச் சென்றது . தமிழகத்தில் இருந்து மத்திய அமைச்சர் இருந்தும் , அக்கட்சியால் தமிழகத்தில் பெரும் செல்வாக்கை பெற இயலவில்லை . இப்போதும் , சமூக வலைத்தளங்களில் மட்டும் சண்டையிட்டுக் கொண்டிருக்கும் அல்லது வீராவேசமாகப் பொங்கிஎழும் அளவுக்கு கட்சி கரைந்து போய்க் கொண்டிருக்கிறது . தேசியக் கட்சிக்கு ஆர் . கே . நகரால் நேர்ந்த பரிதாபத்தை இந்த விளம்பரமே மேலும் விளம்பிக் கொண்டிருக்கிறது .


மகளிர் டி20 உலக கோப்பையின் முதல் போட்டியில் நியூசிலாந்தை வீழ்த்தி வெற்றியுடன் தொடங்கியுள்ளது இந்திய அணி . மகளிர் டி20 உலக கோப்பை நேற்று தொடங்கி நடந்துவருகிறது . இதில் இந்தியா , பாகிஸ்தான் , ஆஸ்திரேலியா , தென்னாப்பிரிக்கா , இங்கிலாந்து , நியூசிலாந்து , இலங்கை , வெஸ்ட் இண்டீஸ் , வங்கதேசம் , அயர்லாந்து ஆகிய அணிகள் கலந்துகொண்டு ஆடிவருகின்றன . முதல் நாளான நேற்று மூன்று போட்டிகள் நடந்தன . அதில் ஒரு போட்டியில் இந்திய அணி நியூசிலாந்தை எதிர்கொண்டு ஆடியது . இந்த போட்டியில் டாஸ் வென்று முதலில் பேட்டிங் ஆடிய இந்திய அணியின் ஜெமிமா ரோட்ரிகஸ் 59 ரன்களை குவித்தார் . இந்திய மகளிர் அணியின் கேப்டனான ஹர்மன்பிரீத் கவுர் அபாரமாக ஆடி 49 பந்துகளிலேயே சதம் விளாசி அசத்தினார் . 51 பந்துகளில் 7 பவுண்டரிகள் மற்றும் 8 சிக்ஸர்களுடன் 103 ரன்களை குவித்தார் ஹர்மன்பிரீத் கவுர் . இதன்மூலம் சர்வதேச டி20 கிரிக்கெட்டில் முதல் சதமடித்த இந்திய வீராங்கனை என்ற சாதனையை ஹர்மன்பிரீத் கவுர் படைத்தார் . இந்திய மகளிர் அணி 20 ஓவர் முடிவில் 5 விக்கெட் இழப்பிற்கு 194 ரன்களை குவித்தது . 195 ரன்கள் என்ற இலக்குடன் களமிறங்கிய நியூசிலாந்து மகளிர் அணி 20 ஓவர் முடிவில் 9 விக்கெட்டுகளை இழந்து 160 ரன்களை மட்டுமே எடுத்ததால் இந்திய அணி 34 ரன்கள் வித்தியாசத்தில் வெற்றி பெற்றது .


நட்சத்திர தம்பதிகளான சூர்யா - ஜோதிகா நடிப்பில் மாஸ் காட்டுவார்கள் , சிங்கம் சந்திரமுகிகளின் வாரிசான மகள் தியா , மகன் தேவ் ஆகியோரும் இந்த சின்ன வயசிலேயே நடிப்பில் செம கியூட்ன்னு சொன்ன நம்பமுடியுதா ? நம்பித்தான் ஆகணும் சமீபத்தில் பாடகி ஷாலினி குழந்தைகளுக்கான மேடை நிகழ்ச்சி நடத்தினார் . இதில் சூர்யாவின் குழந்தைகள் 2 பேரும் நடித்து அரங்கத்தில் உள்ளவர்களை ஆச்சர்யத்தில் ஆழ்த்தியுள்ளனர் . இந்த நிகழ்ச்சியில் , சூர்யா மகன் தேவ் மேடை நடிகருடன் வாள் ஏந்தி சண்டை போடும் வீடியோ காட்சி நேற்று சமூக வலைதளங்களில் வெளியானது . அதே போல , மகள் தியா மேடை நாடகத்தில் நடித்த புகைப்படங்களும் வெளியாகி இருக்கின்றன . இருவரும் முக பாவனைகளையும் , உடல் அசைவுகளையும் அருமையாக வெளிப்படுத்தி அனைவரும் உற்சாகமூட்டியிருக்கிரார்கள் . இந்த வீடியோ , புகைப்படங்கள் மூலம் தெரிய வந்துள்ளது . சூர்யா ரசிகர்கள் தியா , தேவ் நடித்த வீடியோவையும் புகைப் படங்களையும் இணைய தளங்களில் பதிவிட்டு வாழ்த்துகளைக் கூறி சிங்கத்துக்கு , பிறந்தது சிங்கங்கள்தான் என கொண்டாடி வருகின்றனர் .


காவிரி நதிநீர் வழக்கில் , உச்சநீதிமன்றத்தில் தமிழகம் சார்பில் அதிமுக அரசு வழக்கை சரியாக நடத்தவில்லை என்றும் , இது அதிமுக அரசின் கையாலாகாத தனம் என்றும் திமுகவின் துரைமுருகன் கூறியுள்ளார் . காவிரி நதி நீரைப் பங்கிட்டு கொள்வதில் , தமிழகம் மற்றும் கர்நாடகா இடையே , நீண்ட காலமாக பிரச்னை இருந்து வருகிறது . இது தொடர்பாக முடிவு எடுக்க , காவிரி நடுவர் மன்றம் , 1990ல் அமைக்கப்பட்டது . நடுவர் மன்றத்தில் நீண்ட காலம் நடந்து வந்த வழக்கில் , 2007ல் , இறுதி தீர்ப்பு அளிக்கப்பட்டது . இந்த தீர்ப்பை எதிர்த்து கர்நாடகா , தமிழகம் , கேரளா மற்றும் புதுச்சேரி அரசுகள் , சுப்ரீம் கோர்ட்டில் மேல்முறையீடு செய்தன . இது தொடர்பான அனைத்து மனுக்களையும் , தலைமை நீதிபதி , தீபக் மிஸ்ரா , நீதிபதிகள் , அமிதவ ராய் , ஏ . எம் . கன்வில்கர் அடங்கிய சுப்ரீம் கோர்ட் அமர்வு விசாரித்தது . இந்நிலையில் , இன்று சுப்ரீம் கோர்ட் வழங்கிய தீர்ப்பில் , காவிரி நீரை உரிமை கோர எந்த மாநிலத்திற்கும் உரிமையில்லை என்று அதிரடியாக தெரிவித்துள்ளது . தமிழகத்துக்கு 177.25 டிஎம்சி தண்ணீர் வழங்க வேண்டும் என்றும் உத்தரவிட்டுள்ளது . உச்சநீதிமன்றத்தின் இந்த தீர்ப்பு குறித்து தமிழகத்தின் பல்வேறு கட்சி தலைவர்கள் தங்களது கருத்துக்களை கூறி வருகின்றனர் . இந்த நிலையில் தமிழகத்தின் பிரதான எதிர்கட்சியான திமுகவைச் சேர்ந்த துரைமுருகன் தனியார் தொலைக்காட்சி ஒன்றுக்கு பேட்டி அளித்தார் . அப்போது பேசிய அவர் , காவிரி நதிநீர் வழக்கு நீதிமன்றத்தில் இருந்தபோது , இந்த வழக்கை அதிமுக சரியாக நடத்தவில்லை என்று பகிரங்கமாக குற்றம் சாட்டுவதாக கூறினார் . காவிரி நதிநீர் வழக்கை நடத்துகிறபோது , கர்நாடகத்தில் ஒரே வழக்கறிஞர் நீண்ட நெடுங்காலமாக இருந்து வாதாடி வருகிறார் . அவரே நடுவர் நீதிமன்றத்திலும் உச்சநீதிமன்றத்திலும் வாதாடி வந்துள்ளார் . ஆனால் , உச்சநீதிமன்றத்தில் வாய்தாவுக்கு ஒரு வக்கீல் என்ற கணக்கில் காவிரி நதிநீர் வழக்கை அதிமுக குளறுபடி செய்துள்ளது . காவிரிநதிநீர் பற்றி விவரம் தெரிந்த வழக்கறிஞர்கள் பராசரன் , கந்தூரி உள்ளிட்டவர்களை எல்லாம் உதாசீனப்படுத்திவிட்டது அதிமுக அரசு . நாம் கிட்டத்தட்ட 15 சதவீத டி . எம்சி . தண்நீரை இழந்து விட்டோம் ; இது அதிமுக அரசின் கையாலாகாத தனம் . இந்த தீர்ப்பு கேட்ட பிறகு , என்னுடைய மனம் மிக நொந்து போயிருப்பதாகவும் , அய்யோ தமிழகமே , இப்படிப்பட்ட ஆட்சியிலேயா நீ மாட்டிக் கொண்டிருக்கிறாய் என்று துரைமுருகன் ஆதங்கத்தோடு பேட்டி கொடுத்திருந்தார் .


அமைச்சர் விஜயபாஸ்கர் , டாகடர் எம்ஜிஆர் மருத்துவ பல்கலை துணைவேந்தர் கீதாலட்சுமி ஆகியோர் நேரில் ஆஜராகுமாறு வருமான வரித்துறை அதிகாரிகள் சம்மன் அனுப்பியுள்ளனர் . கடந்த 7 ம் தேதி தமிழக சுகாதாரத்துறை அமைச்சர் விஜயபாஸ்கர் , டாகடர் எம்ஜிஆர் மருத்துவ பல்கலை துணைவேந்தர் கீதாலட்சுமி , சமக தலைவர் சரத்குமார் வீடுகளில் வருமான வரித்துறை அதிகாரிகள் சோதனை நடத்தினர் . அந்த சோதனையில் பல்வேறு முறைகேடு தொடர்பான ஆவணங்கள் கைப்பற்றப்பட்டன . மேலும் , இந்த அதிரடி சோதனையில் விஜயபாஸ்கர் வீட்டிலிருந்து ஆர் . கே . நகர் இடைத்தேர்தலில் ரூ . 89 கோடி அளவுக்கு பணப்பட்டுவாடா செய்ததற்கான ஆவணமும் கைப்பற்றப்பட்டது . அதனை அடுத்து 10 - ம் தேதி நேரில் ஆஜராகி விளக்கம் அளிக்குமாறு உத்தரவிட்டனர் . தொடர்ந்து விஜயபாஸ்கர் கடந்த 7 ம் தேதியும் , கீதாலட்சுமி கடந்த 13ம் தேதியும் அதிகாரிகள் முன்பு நேரில் ஆஜராகி விளக்கமளித்திருந்தனர் . இந்நிலையில் , கைப்பற்றப்பட்ட ஆவணங்கள் தொடர்பாக , மேலும் சந்தேகங்கள் இருப்பதாகவும் , அதனால் வரும் திங்கட்கிழமை விசாரனைக்கு மீண்டும் ஆஜராகி விளக்கம் அளிக்க திங்கட்கிழமை நேரில் ஆஜராகுமாறு வேண்டும் என்றும் வருமான வரித்துறை உத்தரவிட்டுள்ளது .


கர்நாடக சட்டப்பேரவை தேர்தலில் எந்த கட்சிக்கும் பெரும்பான்மை கிடைக்காத நிலையில் இழுபறி நிலை ஏற்பட்டுள்ளது . காங்கிரஸ் - மஜத கூட்டணி சார்பிலும் , பாஜ சார்பிலும் ஆட்சி அமைக்க உரிமை கோரி ஆளுநரிடம் தனித்தனியாக கடிதம் கொடுக்கப்பட்டுள்ளதால் பரபரப்பு ஏற்பட்டுள்ளது . கர்நாடக மாநிலத்தில் 224 தொகுதிக்கு மே 12ம் தேதி தேர்தல் அறிவிக்கப்பட்டது . இதில் ஜெயநகர் , ராஜராஜேஸ்வரி தொகுதியில் தேர்தல் ரத்தானது . இதை தொடர்ந்து 222 தொகுதிகளுக்கு வாக்குப்பதிவு நடத்தப்பட்டது . இதில் 72.13 சதவீதம் வாக்குகள் பதிவாகின . தேர்தலில் பதிவான வாக்குகள் நேற்று எண்ணப்பட்டன . வாக்கு எண்ணிக்கை தொடங்கியது முதல் காங்கிரஸ் , பாஜ கட்சி மாறி மாறி முன்னிலை வகித்து வந்தன . இறுதியில் பாஜ 104 இடங்களையும் , காங்கிரஸ் 78 இடங்களையும் , மதச்சார்பற்ற ஜனதா தளம் கட்சி 38 இடங்களிலும் , சுயேச்சைகள் 2 இடங்களிலும் வெற்றி பெற்றனர் . கர்நாடகாவில் தேர்தல் நடந்த 222 தொகுதிகளில் ஆட்சி அமைக்க 113 இடங்கள் தேவை . ஆனால் எந்த கட்சியாலும் மெஜாரிட்டி இடங்களை பெற முடியவில்லை . எந்த கட்சிக்கும் ஆட்சி அமைக்க பெரும்பான்மை கிடைக்காத நிலையில் மஜத ஆட்சி அமைக்க நிபந்தனையின்றி ஆதரவு அளித்ததால் இதை கொஞ்சமும் எதிர் பார்க்காத பிஜேபி தேசிய தலைவர் அமித்ஷா கர்நாடகாவில் ஆட்சி அமைப்பதில் இழுபறி நீடிக்கும் நிலையில் , கர்நாடக அரசியல் நிலவரம் குறித்து ஆலோசிக்க பாஜ மேலிடம் சார்பாக மத்திய அமைச்சர் பிரகாஷ் ஜவடேகர் , தர்மேந்திரபிரதான் , நட்டா ஆகியோர் பெங்களூருவிற்கு அனுப்பி வைத்தார் . மோடியிடம் அமித்ஷாவும் ஆலோசித்து வருகிறார் . கர்நாடகாவில் யாருக்கும் பெரும்பான்மை கிடைக்காத நிலையில் அடுத்தடுத்த அரசியல் நகர்வு பரபரப்பை ஏற்படுத்தியுள்ள நிலையில் , கூவத்தூரில் எம்எல்ஏக்களை தங்கவைத்து அதிமுக அரசு பாதுகாத்தது போன்று தங்கள் எம்எல்ஏக்களை பாதுகாக்க ஆந்திரா அல்லது பஞ்சாப் மாநிலத்தில் உள்ள ரிசார்ட்டுக்கு அனுப்பிவைக்க காங்கிரஸ் , மஜதவினர் முடிவு செய்துள்ளனர் . கர்நாடகாவில் கடந்த 2008ஆம் ஆண்டு ‘ஆபரேஷன் கமல்’ என்னும் நடவடிக்கை மெற்கொள்ளப்பட்டது . அதாவது , எம் . எல் . ஏ . க்களை பாஜக பக்கம் ( கமல் - தாமரை ) இழுக்கும் திட்டம் . இப்போதும் ஆபரேஷன் கமலைப் பயன்படுத்தி காங்கிரஸ் - மஜத எம் . எல் . ஏ . க்களை பாஜகவுக்கு இழுக்கும் பணிகள் நடைபெறுவதாகத் தகவல்கள் வெளியாகின . இது குறித்து செய்தியாளர்களிடம் பேசிய மஜத மாநிலத் தலைவர் குமாரசாமி , முதல்வர் சித்தராமையா “மீண்டும் ஆபரேஷன் கமலைக் கொண்டுவர பாஜக முயற்சிகளை மேற்கொள்கிறது . ஆனால் , பாஜகவின் முயற்சிகள் ஒருபோதும் எடுபடாது” என கூட்ட தெரிவித்தனர் . கடந்த 2004ஆம் ஆண்டு நடைபெற்ற கர்நாடகச் சட்டமன்றத் தேர்தலில் பாஜக 79 இடங்களில் வெற்றி பெற்றது . காங்கிரஸ் 65 இடங்களிலும் மதச்சார்பற்ற ஜனதா தளம் 58 இடங்களிலும் வெற்றி பெற்றன . இதைத் தொடர்ந்து காங்கிரஸ் தலைமையில் காங்கிரஸும் மஜதவும் கூட்டணி அமைத்து ஆட்சியமைக்க முடிவு செய்தன . இது தரம் சிங் பார்முலா என்று அழைக்கப்பட்டது . ஆனால் , 2006ஆம் ஆண்டு தரம் சிங் ஆட்சி கவிழ்க்கப்பட்டது . 2006ஆம் ஆண்டு பாஜக - மஜத கூட்டணி சேர்ந்து ஆட்சியமைத்தன . இதற்காக இரு கட்சிகளும் 20 மாதங்களுக்கு ஒருமுறை சுழற்சி முறையில் முதல்வர் பதவியை வகிப்பது என்றும் முடிவு செய்யப்பட்டது . அந்த வகையில் 2006ஆம் ஆண்டு பிப்ரவரியில் குமாரசாமி முதல்வராகப் பதவி ஏற்றார் . 20 மாதங்கள் கழித்து 2007ஆம் ஆண்டு அக்டோபரில் பாஜகவுக்கு முதல்வர் பதவியை விட்டுத்தரக் கோரியபோது பதவி விலக மறுத்துவிட்டார் குமாரசாமி . இதனால் குமாரசாமிக்கு அளித்துவந்த ஆதரவை பாஜக விலக்கிக்கொண்டது . பின்னர் இரு கட்சிகளுக்கும் இடையே சமரசம் ஏற்பட்டு 2007 நவம்பர் 12ஆம் தேதி எடியூரப்பா முதல்வராகப் பதவி ஏற்றார் . ஏழு நாள்களே முதல்வராக இருந்த நிலையில் , எடியூரப்பா ஆட்சியைக் கவிழ்த்தார் குமாரசாமி . இதனால் கர்நாடகாவில் குடியரசுத் தலைவர் ஆட்சி அமல்படுத்தப்பட்டது . 2008ஆம் ஆண்டு மீண்டும் கர்நாடகாவுக்குச் சட்டமன்றத் தேர்தல் நடைபெற்றது . தேர்தலில் பாஜக தனிப்பெரும்பான்மையுடன் வெற்றிபெற்ற நிலையில் , ஆட்சியமைக்கத் தேவையான 112 இடங்களுக்கு மேலும் மூன்று எம் . எல் . ஏ . க்களின் ஆதரவு பாஜகவுக்குத் தேவைப்பட்டது . ஏக்கள் நால்வர் , காங்கிரஸ் எம் . எல் . ஏக்கள் மூவரைத் தங்கள் பக்கம் இழுத்து ஆட்சியமைத்தது பாஜக . இவர்கள் அனைவரும் திண்டுக்கல் மாவட்டம் கொடைக்கானலில் உள்ள விடுதியில் தங்கவைக்கப்பட்டிருந்தனர் . இதுதான் ‘ஆபரேஷன் கமல்’ !


வில்லியம்ஸ் வரும் சனிக்கிழமை தொடங்கவுள்ள பிரெஞ்ச் ஓபன் டென்னிஸ் தொடரில் களமிறங்குகிறார் . டென்னிஸ் உலகின் தலைசிறந்த முன்னணி வீராங்கனையான செரீனா வில்லியம்சும் , தொழிலதிபர் அலெக்சிஸ் ஒஹானியனும் காதலித்து வந்தனர் . திருமணம் நடக்காமலேயே செரீனா கருவுற்றார் . கடந்த ஆண்டு செப்டம்பர் மாதம் அவருக்கு அலெக்சிஸ் ஒலிம்பியா என்ற பெயர் சூட்டப்பட்ட பெண் குழந்தை பிறந்தது . குழந்தை பிறந்த நான்கு மாதம் கழித்து மீண்டும் டென்னிஸ் விளையாட செரீனா களம் இறங்கினார் . ஆனால் முன்பு போல அவரால் சிறப்பான ஆட்டத்தை வெளிப்படுத்த முடியவில்லை . இந்நிலையில் , பாரீசில் வருகிற 27 - ஆம் தேதி முதல் ஜூன் 10 - ஆம் தேதி வரை நடைபெறும் பிரெஞ்ச் ஓபன் டென்னிஸ் தொடரில் பங்கேற்கப்போவதாக தனியார் தொலைக்காட்சி நிறுவனத்துக்கு அவர் பேட்டியளித்துள்ளார் . 23 கிராண்ட்ஸ்லாம் பட்டத்தை வென்று சாதனைப் படைத்துள்ள செரீனா வில்லியம்ஸ் இன்னும் ஒருமுறை கிராண்ட்ஸ்லாம் பட்டத்தை வென்றால் , மகளிர் ஒற்றையர் பிரிவில் அதிக பட்டம் வென்ற ஆஸ்திரேலிய வீராங்கனை மார்கரெட் கோர்ட் சாதனையை சமன் செய்வார் என்பதால் தற்போது மிகத் தீவிரமாக பயிற்சியில் ஈடுபட்டுள்ளார் .


இந்திய அணியின் அதிரடி மன்னன் வீரேந்திர சேவாக்கிற்கு சச்சின் டெண்டுல்கர் தெரிவித்த பிறந்தநாள் வாழ்த்தும் அதற்கு சேவாக் நன்றி தெரிவித்த விதமும் சுவாரஸ்யமான சம்பவமாக அமைந்துள்ளது . இந்திய அணியின் வெற்றிகரமான மற்றும் மிரட்டலான தொடக்க ஜோடியாக வலம்வந்தது சச்சின் டெண்டுல்கர் - வீரேந்திர சேவாக் ஜோடி . இருவரும் இணைந்து எதிரணியின் பவுலிங்கை அடித்து நொறுக்கி முதல் 10 ஓவர்களிலேயே போட்டியின் போக்கை மாற்றிவிடுவர் . இருவரும் நல்ல தொடக்க ஜோடி என்பதை கடந்து நல்ல நண்பர்கள் . பொதுவாக தொடக்க வீரர்களாக களமிறங்கும் வீரர்களுக்கு இடையே களத்திற்கு வெளியேயும் நல்ல புரிதலும் நட்பும் இருக்கும் . சச்சின் - சேவாக்கிற்கு இடையேயும் அது இருந்தது . சேவாக்கின் அதிரடியை பற்றி சொல்லித்தான் தெரியவேண்டும் என்பதில்லை . டெஸ்ட் கிரிக்கெட்டில் இரண்டு முச்சதம் , ஒருநாள் போட்டியில் இரட்டை சதம் என பல சாதனைகளை தன்னகத்தே கொண்டவர் . சுயநலம் இல்லாத வீரர் , பந்தை பார்த்து அடிப்பது மட்டும்தான் அவரது பேட்டிங் டெக்னிக்கே தவிர அதைக்கடந்து பெரிதாக அலட்டிக்கொள்ள மாட்டார் . எதிரணியை தனது அதிரடியால் நிலைகுலைய செய்துவிடுவார் . அதிரடி மன்னன் சேவாக் நேற்று தனது 40வது பிறந்தநாளை கொண்டாடினார் . அவருக்கு கங்குலி , ஹர்பஜன் உள்ளிட்ட பல வீரர்கள் வாழ்த்து தெரிவித்தனர் . ஆனால் சச்சின் டெண்டுல்கர் தெரிவித்த வாழ்த்து சற்றே வித்தியாசமானது . சேவாக்குடன் தான் இருக்கும் புகைப்படத்தை வெளியிட்ட சச்சின் , 141.211416441116464 இந்த எண்ணை பதிவிட்டு , இது ஜிபிஎஸ் லோகேஷன் அல்ல . என் நண்பர் சேவாக் எதிராணியின் பவுலிங்கை இப்படித்தான் விளாசுவார் என்று கிரியேடிவாக பதிவிட்டு பிறந்தநாள் வாழ்த்து தெரிவித்தார் . இதைப்பார்த்த சேவாக் சும்மா விடுவாரா ? சும்மாவே பயங்கர கிரியேடிவாக டுவீட் செய்பவர் சேவாக் . சச்சினின் வாழ்த்துக்கு நன்றி தெரிவித்த போட்ட டுவீட்டில் , இன்ஃபினிடி ( முடிவிலி ) குறியீட்டை பதிவிட்ட சேவாக் , இது வெறும் குறியீடு அல்ல . இப்படித்தான் நமது கிரிக்கெட் கடவுள் சச்சின் டெண்டுல்கர் ரன்களை குவிப்பார் . உங்களது கிரியேடிவான வாழ்த்துக்கு நன்றி சச்சின் என்று சேவாக் பதிவிட்டுள்ளார் .


ஆஷஸ் டெஸ்ட் கிரிக்கெட் தொடரின் 5 - வது மற்றும் கடைசி போட்டி ஆஸ்திரேலியாவின் சிட்னி நகரில் இன்று தொடங்குகிறது . இந்தத் தொடரின் முதல் மூன்று ஆட்டங்களில் வென்று ஆஸ்திரேலியா ஏற்கெனவே தொடரை கைப்பற்றிய நிலையில் , 4 - வது ஆட்டத்தை சமன் செய்தது இங்கிலாந்து . கடைசி ஆட்டத்திலும் வெற்றி முனைப்புடன் ஆஸ்திரேலியாவும் , இந்த வெற்றியாவது பெற வேண்டும் என்று அடைய வேண்டிய கட்டாயத்தில் இங்கிலாந்தும் இருக்கிறது . ஆஸ்திரேலிய அணியில் காயம் காரணமாக 4 - ஆவது டெஸ்டில் பங்கேற்காத வேகப்பந்துவீச்சாளர் மிட்செல் ஸ்டார்க் , கடைசி டெஸ்டில் பங்கேற்கத் தயார் என்று கேப்டன் ஸ்மித் கூறியுள்ளார் . அவ்வாறு அவர் களம் காணும் பட்சத்தில் சுழற்பந்துவீச்சாளர் ஆஷ்டன் அகருக்கு ஓய்வளிக்கப்படலாம் . முதல் 3 போட்டிகளில் 19 விக்கெட்டுகள் வீழ்த்திய ஸ்டார்க் அணிக்குத் திரும்புவது , ஆஸ்திரேலியாவுக்கு மிகப்பெரிய சாதகமாம் . இதனிடையே , இத்தொடரில் இதுவரை 604 ரன்கள் குவித்துள்ள ஸ்மித் , முதுகுப் பகுதியில் இந்த வாரம் காயம் கண்டிருந்தார் . எனினும் , தற்போது நலமுடன் இருப்பதாகவும் , கடைசி டெஸ்டில் நிச்சயம் விளையாடுவதாகவும் அவர் தெரிவித்துள்ளார் . மறுபுறம் , இங்கிலாந்து அணியில் காயம் காரணமாக கிறிஸ் வோக்ஸுக்கு பதிலாக , சுழற்பந்துவீச்சாளர் மேசன் கிரேன் களம் காண்கிறார் . இது மேசனுக்கு முதல் சர்வதேச டெஸ்டாகும் . இங்கிலாந்து டெஸ்ட் தொடரை இழந்துவிட்ட நிலையில் , அடுத்து ஒருநாள் மற்றும் டி20 தொடர்களில் விளையாட உள்ளது . ஒருநாள் போட்டிகளில் முக்கிய வீரரான வோக்ஸ் அப்போட்டிகளுக்கு முன்பாக மீளும் வகையில் , அவருக்கு தற்போது ஓய்வளித்துள்ளது இங்கிலாந்து .


ஈழப்போரில் விடுதலைப்புலிகளை வீழ்த்த தி . மு . க – காங்கிரஸ் தலைமையிலான அப்போதைய மத்திய அரசு தான் இலங்கைக்கு உதவிகள் செய்ததாக பேசப்பட்டு வரும் நிலையில் , வாஜ்பாய் பிரதமராக இருந்த போதே இலங்கைக்கு ராணுவ உதவிகள் செய்யப்பட்டுள்ளதாக அந்நாட்டின் பிரதமர் விக்ரமசிங்கே கூறியுள்ளார் . ஈழப்போரில் தமிழர்களுக்கு மத்திய காங்கிரஸ் – தி . மு . க அரசு செய்த துரோகத்தை கண்டித்து அ . தி . மு . க போராட்டம் அறிவித்துள்ளது . அதாவது ஈழப்போரின் போது இந்திய அரசு செய்த உதவியால் தான் விடுதலைப்புலிகளை வீழ்த்த முடிந்ததாக அண்மையில் ராஜபக்சே கூறியதாகவும் , எனவே அப்போது மத்தியில் ஆட்சியில் இருந்து தி . மு . க – காங்கிரசை கண்டித்து தாங்கள் ஆர்பாட்டம் நடத்த உள்ளதாகவும் அ . தி . மு . க அறிவித்துள்ளது . தேனியில் ஓ . பி . எஸ் தலைமையிலும் , சேலத்தில் எடப்படி தலைமையிலும் ஆர்பாட்டம் நடைபெறுவதற்கான ஏற்பாடுகள் நடைபெற்று வருகின்றன . இந்த நிலையில் கடந்த ஆகஸ்ட் மாதம் இலங்கை பிரதமர் ரனில் விக்ரமசிங்கே வெளியிட்ட தகவல் தற்போது வெளியாகி அ . தி . மு . கவிற்கு தர்மசங்கடத்தை ஏற்படுத்துவதாக அமைந்துள்ளது . அதாவது முன்னாள் பிரதமர் வாஜ்பாய் மறைவை தொடர்ந்து இலங்கையில் உள்ள இந்திய தூதரகத்தில இரங்கல் கூட்டம் நடைபெற்றது . அந்த கூட்டத்திற்கு வருகை தந்த இலங்கை பிரதமர் ரணில் விக்ரமேசிங்கே இரங்கல் குறிப்பு ஒன்றை எழுதி வைத்துவிட்டு சென்றார் . அதில் , இந்தியாவின் மிகச்சிறந்த பிரதமர்களில் வாஜ்பாயும் ஒருவர் என்று கூறியுள்ளார் . மேலும் இலங்கை அரசின் மிகச்சிறந்த மற்றும் உண்மையான நண்பனாக வாஜ்பாய் இருந்ததாக விக்ரமசிங்கே கூறியுள்ளார் . தான் பிரதமராக இருந்த கால கட்டத்தில் இலங்கை பொருளாதாரம் மிகவும் பலவீனமாக இருந்ததாகவும் , அப்போது பொருளாதாரத்தை மேம்படுத்த வாஜ்பாய் உதவியதாகவும் விக்ரமசிங்கே தெரிவித்துள்ளார் . மேலும் விடுதலைப்புலிகளுக்கு எதிரான போரில் பங்கேற்க இலங்கை வீரர்களுக்கு இந்தியாவில் பயிற்சி அளிக்க வாஜ்பாய் ஏற்பாடு செய்ததாகவும் விக்ரமசிங்கே கூறியுள்ளார் . மேலும் அந்த கால கட்டத்தில் விடுதலைப்புலிகள் மிகவும் பலம் பெற்று இருந்ததாகவும் , கடற்புலிகளுக்கு எதிராக இலங்கை கடற்படை கடுமையான நடவடிக்கை எடுக்க வாஜ்பாய் உதவிகள் செய்ததாகவும் , வாஜ்பாய் இல்லை என்றால் கடற்புலிகளை அழித்திருக்க முடியாது என்றும் விக்ரமசிங்கே கூறியிருந்தார் . தற்போது இந்த தகவல் வெளியாகியுள்ள நிலையில் , காங்கிரசுக்கு எதிராக போராடும் அ . தி . மு . க பா . ஜ . கவிற்கு எதிராகவும் போராடுமா என காங்கிரஸ் கட்சியினர் கேள்வி எழுப்பி வருகின்றனர் .


விருதுநகர் மாவட்ட சதுரங்கக் கழகம் சார்பில் சிவகாசியில் மாநில அளவிலான ஓப்பன் சதுரங்கப் போட்டி ஞாயிற்றுக்கிழமை நடைபெற்றது . ஜேஸீஸ் மெட்ரிக் மேல்நிலைப் பள்ளி வளாகத்தில் நடைபெற்ற இப்போட்டியில் 10 மாவட்டங்களைச் சேர்ந்த 280 பேர் கலந்து கொண்டனர் . போட்டியை மாவட்ட சதுரங்கக் கழகச் செயலர் எஸ் . ஆர் . ராஜன் தொடக்கி வைத்தார் . போட்டியில் திருச்சி குணால் முதல் பரிசும் , மதுரை கணேஷ்பாபு இரண்டாமிடமும் , மதுரை நந்தகுமார் மூன்றாமிடமும் பெற்றனர் . இவர்களுக்கு ரொக்கப்பரிசும் , சான்றிதழும் வழங்கப்பட்டன . போட்டியில் கலந்து கொண்ட 8,10,12,14 வயதுக்குள்பட்ட பள்ளி மாணவர்களில் முதல் மூன்று இடங்களைப் பிடித்தவர்களுக்கு பள்ளி முதல்வர் சித்ராஜெயந்தி பரிசு வழங்கினார் . மாவட்ட சதுரங்க கழகப் பொருளாளர் வி . சுந்தரபாண்டியன் நன்றி கூறினார் . சிவகாசியில் ஞாயிற்றுக்கிழமை நடைபெற்ற மாநில அளவிலான சதுரங்கப் போட்டியில் பங்கேற்றவர்கள் .


டிடிவி தினகரன் யார் எனவும் மீடியாக்களே ரேட்டிங்காக அவரை பேட்டி எடுத்து பெரிய ஆள் போன்று பிம்பத்தை காண்பிக்கிறது எனவும் முதலமைச்சர் எடப்பாடி தெரிவித்துள்ளார் . தமிழகம் முழுவதும் பல்வேறு இடங்களில் முதலமைச்சர் எடப்பாடி மற்றும் துணை முதலமைச்சர் பன்னீர்செல்வம் தலைமையில் எம் . ஜி . ஆர் நூற்றாண்டு விழா நடைபெற்று வருகிறது . அதன்படி இன்று சிவகங்கையில் எம் . ஜி . ஆர் நூற்றாண்டு விழா நடைபெற்றது . இதில் முதலமைச்சர் எடப்பாடி பழனிசாமி கலந்து கொண்டு பேசினார் . பின்னர் , மதுரை விமானநிலையத்தில் செய்தியாளர்களை சந்தித்தார் . அப்போது செய்தியாளர்கள் ஒபிஎஸ்சும் இபிஎஸ்சும் துரோகம் செய்துவிட்டதாக டிடிவி கூறுகிறார் . இதுபற்றி உங்கள் கருத்து என்ன என கேள்வி எழுப்பினர் . இதற்கு பதிலளித்து பேசிய எடப்பாடி , டிடிவி தினகரன் யார் எனவும் அவரை நீங்கள் தான் தேவையில்லாமல் பெரியாளாக ஆக்குகிறீர்கள் எனவும் கொதித்தெழுந்துவிட்டார் . இதுவரை கட்சிக்காக தான் 6 முறை சென்றுள்ளேன் எனவும் தினகரன் எத்தனை முறை சிறை சென்றுள்ளார் எனவும் கேள்வி எழுப்பினார் . கட்சிக்காக யார் உண்மையாக உழைக்கிறார்கள் என்பது உண்மையான அதிமுக தொண்டர்களுக்கு தெரியும் எனவும் பத்திரிக்கை ரேட்டிங்காக டிடிவி தினகரனை பெரிய ஆளாக மாற்றாதீர்கள் எனவும் கேட்டுக்கொண்டார் . தான் சேலத்தில் இருந்த போது தன்னை தானே ஆர் . கே . நகர் வேட்பாளராக அறிவித்து கொண்டார் டிடிவி எனவும் 10 ஆண்டு காலம் ஜெயலலிதாவால் ஒதுக்கி வைக்கப்பட்டு கட்சியிலே இல்லாமல் இருந்தார் எனவும் குறிப்பிட்டார் . டிடிவி இதுவரை கட்சிக்காக என்ன சேவை செய்தார் எனவும் என்ன தியாகம் செய்தார் எனவும் கேள்வி மேல் கேள்வி எழுப்பினார் எடப்பாடி .


நேற்று முன்தினம் அதிகாலை நெடுஞ்சாலைத் துறை காண்ட்ராக்டர் செய்யாதுரை செய்யாதுரை , மகன்கள் நாகராஜ் , கருப்பசாமி , ஈஸ்வரன் மற்றும் பாலசுப்பிரமணியன் வீடுகள் , மற்றும் அவர்களது உறவினர்கள் என்று அந்தக் குடும்பத்தை மட்டுமேதான் குறிவைத்துக் களமிறங்கினார்கள் . நேற்று முன்தினம் வருமான வரித்துறை அதிகாரிகள் தொடங்கிய இந்த மெகா ரெய்டு சுமார் 36 மணி நேரத்துக்குப் பின் இன்று முடிவடைந்தது . ஆபரேஷன் பார்க்கிங் என்ற பெயரில் நடந்த இந்த ரெய்டில் சென்னையில் பல இடங்களில் பார்க் செய்யப்பட்டுள்ள கார்களில் பணம் பதுக்கப்பட்டுள்ளது கண்டுபிடிக்கப்பட்டுள்ளது . சென்னை உட்பட 30 இடங்களில் நேற்று நடைபெற்ற சோதனையில் கணக்கில் வராத 160 கோடி ரூபாய் பணம் கைப்பற்றப்பட்டது . 100 கிலோ தங்கம் மூட்டை மூடடையாக பறிமுதல் செய்யப்பட்டது . பெரம்பூரில் 81 கிலோவும் தாம்பரத்தில் 19 கிலோ தங்கமும் பறிமுதல் செய்யப்பட்டது . மேலும் , அருப்புக்கோட்டையில் நடந்த சோதனையில் பல முக்கிய ஆவணங்கள் சிக்கியதாக தகவல் வெளியாகியுள்ளது . தமிழகத்தையே அதிர வைத்த இந்த மெகா ரெய்டுக்கு முன் தினமே ரெய்டு நடத்தப்பட்ட காண்ட்ராக்டர் செய்யாதுரை மகன் நாகராஜ் தனக்கு வேண்டியவர்களிடம் , போன் பண்ணி , ‘கொஞ்சம் பிரச்னை . . . . அதனால சில பேப்பர்களை வச்சி காரை மட்டும் உங்க வீட்ல பார்க் பண்ணிக்கிறோம் . எல்லாம் முடிஞ்சதும் எடுத்துக்குறோம்’’ என்று கேட்டிருக்கிறார்கள் . நாகராஜனிடம் இருந்து காரியம் ஆகவேண்டிய அவசியம் இருப்பதால் அவர்களும் நாகரஜிக்கு ஓகே சொன்னார்களாம் . இதனையடுத்து தான் பலரது வீடுகளில் நிறுத்தப்பட்டிருந்த கார்களில் இருந்து கட்டுகட்டாக பணம் , நாகராஜனின் நண்பர் ஒருவரின் வீட்டில் பூட்டப்பட்ட பாத் ரூமில் இருந்து கிலோ கணக்கில் தங்க நகைகள் என வருமானவரித் துறையினர் வாரி வந்துள்ளனர் . பணம் தங்கத்தை வாரி வந்தது மட்டுமல்லாமல் , கார்கள் பார்கிங் செய்யப்பட்ட வீடுகளின் ஒனர்களிடமும் கிடுக்குப்பிடி விசாரணையை நடத்த திட்டமிட்டிருந்த நிலையில் , ‘’ அது எல்லாமே என் பணம்தான் . நானே அதற்கு வரி கட்டுகிறேன்” என்று வருமான வரித்துறை அதிகாரிகளிடம் தாமாகவே ஒப்புக்கொண்டிருக்கிறார் நாகா . முன்கூட்டியே தகவல் கிடைக்காமல் இப்படி கன கச்சிதமாக திட்டமிட முடியுமா ? “ரெய்டுக்கு வரப் போகிறார்கள் என்ற தகவல் கிடைத்துதான் நாகராஜன் தனது மூட்டை மூட்டையாக பணத்தையும் , கிலோ கணக்கில் நகைகளையும் , பலகோடிகள் மதிப்புள்ள ஆவணங்களையும் இவ்வளவு பத்திரமாக கார்களில் அடைத்து ஆங்காங்கே பார்க் பண்ணச் சொல்லியிருக்கிறார் . முன்கூட்டியே தகவல் கிடைக்காமல் இப்படி கன கச்சிதமாக திட்டமிட முடியாது . அவ்வாறு நாகராஜனுக்கு தகவல் எங்கிருந்து கிடைத்திருக்கும் ? இந்த ரெய்டின் மூலம் இறுதியாக பாதிக்கப்படப் போவது என்னவோ அந்த அதிகார மையம் தான் , எனவே தகவல் கசிந்த அடுத்த நொடியே அருப்புக்கோட்டையை நோக்கி அடித்தது ரிங் . . . போனை எடுத்த முன்னாள் ஆட்டுத்தோல் வியாபாரியின் மகனிடம் , ‘காப்பாத்திக்கப்பா’ என்று சொல்லவே , , நாகாவோ அவசரத்தில் என்ன செய்வதென்றே தெரியாமல் கரன்சியை கார்களில் மூட்டை மூட்டையாக அனுப்பியிருக்கிறார் . வருமான வரித்துறை ரெய்டில் இருந்து தப்பிக்க அறிந்தவர்கள் , தெரிந்தவர்கள் வீட்டுக்கு கார் அனுப்பி பதுக்கியது பக்கா டெக்னிக்தான் . ஆனால் , மண்டையை மறைத்தும் கொண்டையை மறைக்காமல் போனதைப்போல , பார்க்கிங் செய்யப்பட்ட கார்கள் சாவிகளையும் தன் வீட்டில் வைத்திருந்தாரே அடடடா . . . என்ன ஐடியா ! ! !


இந்தியா - தென்ஆப்பிரிக்கா அணிகள் மோதும் 4 - வது ஒரு நாள் கிரிக்கெட் போட்டி ஜோகன்னஸ்பர்க்கில் இன்று நடைபெறுகிறது . 6 ஒரு நாள் போட்டிகள் கொண்ட இந்த தொடரில் ஏற்கனவே ஹாட்ரிக் வெற்றியை ருசித்துள்ள இந்திய அணி இன்று மாயாஜாலம் காட்டி வெற்றி பெறும் என இந்திய கிரிக்கெட் ரசிகர்கள் பரபரத்துக் கிடக்கின்றனர் . விராட் கோலி தலைமையிலான இந்திய கிரிக்கெட் அணி தென்ஆப்பிரிக்காவில் சுற்றுப்பயணம் மேற்கொண்டு 6 போட்டிகள் கொண்ட ஒரு நாள் தொடரில் பங்கேற்றுள்ளது . டர்பன் , செஞ்சூரியன் கேப்டவுன் ஆகிய இடங்களில் நடந்த முதல் 3 ஒரு நாள் போட்டிகளிலும் இந்திய அணி அபார வெற்றி பெற்று தொடரில் 3 - 0 என்ற கணக்கில் முன்னிலை வகிக்கிறது . இந்த நிலையில் இந்திய – தென் ஆப்பிரிக்க அணிகள் இடையிலான 4 - வது ஒரு நாள் போட்டி ஜோகன்னஸ்பர்க்கில் உள்ள நியூ வான்டரர்ஸ் ஸ்டேடியத்தில் இன்று பகல் - இரவு ஆட்டமாக நடைபெறுகிறது . இந்திய அணி ஏற்கனவே நடைபெற்ற டெஸ்ட் போட்டிகளில் தோல்வி அடைந்திருந்த நிலையில் எப்படியாவது ஒரு நாள் போட்டி தொடரை கைப்பற்றி விட வேண்டும் என்ற முனைப்பில் விளையாடி வருகிறது . 3 ஒரு நாள் போட்டிகளில் விளையாடிய இந்திய அணி தென் ஆப்ரிக்க அணியை ஓட ஓட விரட்டி வெற்றிக்கனியை ருசித்தது . தற்போது இன்று நடைபெறவுள்ள 4 ஆவது ஆட்டத்திலும் தங்களது திறமையை இந்திய அணி வீரர்கள் முனைப்புடன் காட்டுவார்கள் என எதிர்பார்க்கப்படுகிறது . தென்ஆப்பிரிக்க மண்ணில் இதற்கு முன்பு அந்த அணிக்கு எதிராக 4 முறை ஒரு நாள் தொடரில் விளையாடி அனைத்திலும் இந்திய அணி தோல்வியே கண்டிருக்கிறது . எனவே இந்த ஆட்டத்தில் வெற்றி பெற்றால் முதல்முறையாக தென்ஆப்பிரிக்காவில் ஒரு நாள் தொடரை வசப்படுத்தி இந்தியா வரலாறு படைக்கும் . மேலும் ‘நம்பர் ஒன்’ இடத்தையும் இந்தியா உறுதி செய்து விடும் . பேட்டிங்கில் ரன் மெஷின் கேப்டன் விராட் கோலி ரன்களை விளாசித் தள்ளி வருகிறார் . தொடக்க ஆட்டக்காரர் ஷிகர் தவானும் சிறப்பாக ஆடுகிறார் . தவானுக்கு இது 100 - வது ஒரு நாள் போட்டி என்பதால் அவரும் இன்று வான வேடிக்கை காட்டுவார் என எதிர்பார்க்கப்படுகிறது . ரிஸ்ட் ஸ்பின்னர்ஸ் என அழைக்கப்படும் யுஸ்வேந்திர சாஹலும் , குல்தீப் யாதவும் இந்திய அணியின் வெற்றிக்கு ஆணிவேராக திகழ்கிறார்கள் . தென்ஆப்பிரிக்கா இதுவரை இழந்துள்ள 28 விக்கெட்டுகளில் இவர்கள் மட்டும் 21 விக்கெட்டுகளை வீழ்த்தி இருக்கிறார்கள் . எனவே இவர்கள் இருவரும் தென் ஆப்ரிக்கா வீரர்களுக்கு கடும் சவாலாக இருப்பார்கள் . அதே நேரத்தில் விரலில் ஏற்பட்ட காயம் காரணமாக முதல் 3 ஆட்டங்களில் ஆடாத அதிரடி மன்னன் டிவில்லியர்ஸ் இன்று அணிக்கு திரும்புகிறார் . இது தென் ஆம்ரிக்க அணிக்கு பெரும் பலமாக அமையும் . இதனிடையே மார்பக புற்றுநோய் விழிப்புணர்வை ஏற்படுத்தும் வகையில் தென் ஆப்பிரிக்க வீரர்கள் இன்று இளஞ்சிவப்பு நிற சீருடையில் விளையாடுகின்றனர் . இந்த ஆட்டத்தின் மூலம் கிடைக்கும் வருவாயில் குறிப்பிட்ட தொகை ஜோகன்னஸ்பர்க்கில் உள்ள மார்பக புற்றுநோய் ஆஸ்பத்திரிக்கு வழங்க முடிவு செய்யப்பட்டுள்ளது . இவ்வளவு எதிர்பார்ப்புகளுடன் இன்று ஒரு நாள் போட்டி நடைபெறவுள்ள நிலையில் . காலையிலும் , இரவிலும் அங்கு மழை பெய்ய வாய்ப்பு இருப்பதாக வானிலை ஆய்வு மையத் தகவல்கள் தெரிவித்துள்ளன .


சென்னை ஓபன் டென்னிஸ் போட்டியின் காலிறுதிக்கு முந்தைய சுற்றில் போட்டித் தரவரிசையில் முதலிடத்தில் இருந்தவரான குரோஷியாவின் மரின் சிலிச் கடுமையாக போராடியபோதும் அதிர்ச்சித் தோல்விக் கண்டார் . ஸ்லோவேகியாவைச் சேர்ந்த தகுதிச்சுற்று வீரரான ஜோசப் கோவாலிக் 7 - 6 ( 5 ) , 5 - 7,7 - 5 என்ற செட் கணக்கில் உலகின் 6 - ஆம் நிலை வீரரான மரின் சிலிச்சை சாய்த்தார் . போட்டித் தரவரிசை அடிப்படையில் நேரடியாக 2 - ஆவது சுற்றுக்கு தகுதி பெற்றிருந்த சிலிச் , தனது முதல் ஆட்டத்திலேயே தோற்றதால் மிகுந்த ஏமாற்றம் அடைந்தார் . 22 - ஆவது சென்னை ஓபன் டென்னிஸ் போட்டி சென்னை நுங்கம்பாக்கத்தில் உள்ள தமிழ்நாடு விளையாட்டு மேம்பாட்டு ஆணைய ( எஸ்டிஏடி ) மைதானத்தில் நடைபெற்று வருகிறது . இந்தப் போட்டியின் 3 - ஆவது நாளான புதன்கிழமை பிரதான கோர்ட்டில் நடைபெற்ற காலிறுதிக்கு முந்தைய சுற்றில் மரின் சிலிச்சும் , சர்வதேச தரவரிசையில் 117 - ஆவது இடத்தில் இருக்கும் ஜோசப் கோவாலிக்கும் மோதினர் . விறுவிறுப்பாக நடைபெற்ற இந்த ஆட்டத்தின் ஆரம்பம் முதலே அபாரமாக ஆடிய கோவாலிக் , முதல் செட்டின் 2 - ஆவது கேமிலேயே சிலிச்சுக்கு நெருக்கடி கொடுத்தார் . இதனால் சிலிச் தனது முதல் சர்வீஸை காப்பாற்ற போராடிய வேண்டியிருந்தது . 5 முறை டியூஸ் வரை சென்ற அந்த கேமை இறுதியில் 3 ஏஸ் சர்வீஸ்களை விளாசி மீட்டார் சிலிச் . சராசரியாக 200 கி . மீ . வேகத்தில் சர்வீஸ் அடித்த சிலிச் , 7 - ஆவது கேமில் கோவாலிக் சர்வீஸை முறியடிக்க முயன்றார் . ஆனால் அது கடைசியில் தோல்வியில் முடிந்தது . இளம் வீரரான கோவாலிக் தொடர்ந்து துல்லியமான ஷாட்களை ஆட , 12 கேம்களின் முடிவில் இருவரும் 6 - 6 என்ற கணக்கில் சமநிலையில் இருந்தனர் . இதையடுத்து வெற்றியைத் தீர்மானிக்க , டைபிரேக்கர் வாய்ப்பு வழங்கப்பட்டது . அதில் ஆரம்பத்தில் பின்தங்கிய கோவாலிக் , பின்னர் அபாரமாக ஆடினார் . இதனால் முதல் செட் 7 - 6 ( 5 ) என்ற கணக்கில் அவர் வசமானது . இந்த செட் 58 நிமிடங்கள் நடைபெற்றது . பின்னர் நடைபெற்ற 2 - ஆவது செட்டில் ஆக்ரோஷமாக ஆடிய மரின் சிலிச் , 2 - ஆவது கேமில் கோவாலிக்கின் சர்வீஸை முறியடித்து 2 - 0 என முன்னிலை பெற்றார் . தொடர்ந்து அசத்தலாக ஆடிய சிலிச் , 6 - ஆவது கேமில் மீண்டும் கோவாலிக்கின் சர்வீஸை முறியடிக்கும் வாய்ப்பை நெருங்கினார் . ஆனால் ஆக்ரோஷமாக போராடிய கோவாலிக் , இறுதியில் தனது சர்வீஸை காப்பாற்றினார் . அதே ஆக்ரோஷத்தோடு அடுத்த கேமை எதிர்கொண்ட கோவாலிக் , அதில் சிலிச்சின் சர்வீஸை முறியடிக்க , 8 கேம்களின் முடிவில் இருவரும் 4 - 4 என சமநிலையில் இருந்தனர் . இதன்பிறகு நெருக்கடிக்குள்ளான சிலிச் , அனல் பறக்கும் ஆட்டத்தை வெளிப்படுத்தினார் . அதேநேரத்தில் கோவாலிக்கும் அவருக்கு இணையாக ஆட , இந்த செட்டும் டைபிரேக்கருக்கு செல்லும் என எதிர்பார்க்கப்பட்டது . ஆனால் 12 - ஆவது கேமில் கோவாலிக்கின் சர்வீஸை முறியடித்த சிலிச் , அந்த செட்டை 7 - 5 என்ற கணக்கில் கைப்பற்றினார் . இதையடுத்து நடைபெற்ற வெற்றியைத் தீர்மானிக்கும் 3 - ஆவது செட்டின் ஆரம்பம் முதலே சிலிச் ஆக்ரோஷமாக ஆட முயற்சித்தார் . ஆனால் கோவாலிக்கும் அசரவில்லை . அவர் 2 மற்றும் 8 - ஆவது கேம்களில் சர்வீஸை இழக்கும் நிலைக்கு தள்ளப்பட்டபோதிலும் , கடும் போராட்டத்துக்குப் பிறகு தனது சர்வீஸை காப்பாற்றினார் . 11 - ஆவது கேமில் 15 - 30 என்ற கணக்கில் பின்னடைவை சந்தித்த சிலிச் பதற்றமடைந்தார் . அதை சரியாகப் பயன்படுத்தி அந்த கேமை தன்வசமாக்கினார் கோவாலிக் . இதனால் அவர் 6 - 5 என்ற கணக்கில் முன்னிலை பெற , அடுத்த கேமில் கோவாலிக்கின் சர்வீஸை முறியடித்தால் மட்டுமே தோல்வியிலிருந்து தப்ப முடியும் என்ற இக்கட்டான நிலைக்கு தள்ளப்பட்டார் சிலிச் . ஆனால் அவர் கடுமையாகப் போராடியபோதும் , அதற்கு பலன் கிடைக்கவில்லை . 3 - ஆவது செட்டை 7 - 5 என்ற கணக்கில் கைப்பற்றிய கோவாலிக் , சிலிச்சை போட்டியிலிருந்து வெளியேற்றினார் . இந்த ஆட்டம் 2 மணி , 47 நிமிடங்கள் நடைபெற்றது . கோவாலிக் தனது காலிறுதியில் ரஷியாவின் டேனியல் மெத்வதேவை சந்திக்கிறார் . முன்னதாக மெத்வதேவ் தனது காலிறுதிக்கு முந்தைய சுற்றில் 6 - 4,6 - 3 என்ற நேர் செட்களில் போட்டித் தரவரிசையில் 8 - ஆவது இடத்தில் இருந்த சீன தைபேவின் யென் - சன் லூவுக்கு அதிர்ச்சித் தோல்வியளித்தார் .


மத்திய அரசின் கருத்துகளை கடுமையாக எதிர்க்கிறோம் எனவும் தமிழக விவசாயிகள் உணர்வுப்பூர்வமாக போராடி வருவது மத்திய அரசுக்கு தெரியவில்லையா எனவும் மீன்வளத்துறை அமைச்சர் ஜெயக்குமார் கேள்வி எழுப்பியுள்ளார் . காவிரி விவகாரத்தில் இறுதித் தீர்ப்பளித்த உச்சநீதிமன்றம் , தமிழகத்திற்கான தண்ணீரின் அளவைக் குறைத்தது . அதே நேரத்தில் காவிரி நீரை பங்கிட்டுக் கொள்வது தொடர்பாக முடிவு செய்ய காவிரி மேலாண்மை வாரியம் அமைக்க மத்திய அரசு நடவடிக்கை எடுக்க வேண்டும் என நீதிபதிகள் உத்தரவிட்டனர் . இந்நிலையில் காவிரி மேலாண்மை வாரியம் அமைப்பது குறித்து கால அவகாசம் முடியும் வரையுமே மத்திய அரசு எந்த நடவடிக்கையும் எடுக்கவில்லை . இது தமிழக மக்களிடையே பெரும் கொந்தளிப்பை ஏற்படுத்தியுள்ளது . கர்நாடகா தேர்தலை மனதில் வைத்து மத்திய அரசு செயல்படுவதாக கூறுவதில் உண்மையில்லை எனவும் காவிரி பிரச்சனைக்கு தீர்வு காண மேலாண்மை வாரியம் அமைக்கப்பட வேண்டும் என்பதில் மாற்று கருத்து இல்லை எனவும் மத்திய அமைச்சர் பொன் . ராதாகிருஷ்ணன் தெரிவித்திருந்தார் . உச்சநீதிமன்றம் தனது தீர்ப்பின் முக்கிய இடங்களில் எல்லாம் திட்டம் ( Scheme ) என்றே கூறியுள்ளதாகவும் இதற்கு விளக்கம் காணவே மத்திய அரசு முயற்சி எடுத்து வருதாகவும் தெரிவித்திருந்தார் . இந்நிலையில் , காவிரி மேலாண்மை வாரியம் அமைக்காததற்கு மத்திய அரசு மீது நீதிமன்ற அவமதிப்பு வழக்கு தமிழக அரசின் சார்பில் தொடுக்கப்பட்டுள்ளது . இதைதொடர்ந்து காவிரி மேலாண்மை வாரியம் அமைக்க மத்திய அரசு 3 மாதம் அவகாசம் கோரி மத்திய அரசு மனுத்தாக்கல் செய்துள்ளது . இதுகுறித்து செய்தியாளர்களை சந்தித்த மீன்வளத்துறை அமைச்சர் ஜெயக்குமார் , மத்திய அரசின் கருத்துகளை கடுமையாக எதிர்க்கிறோம் எனவும் எதற்காகவும் தமிழக உரிமையை விட்டுக்கொடுக்க முடியாது எனவும் சாடினார் . மேலும் கர்நாடக மக்களின் உணர்கள் புரியும் மத்திய அரசுக்கு தமிழக விவசாயிகள் உணர்வுப்பூர்வமாக போராடி வருவது தெரியவில்லையா என ஜெயக்குமார் கேள்வி எழுப்பினார் .


பிக் பாஸ் நிகழ்ச்சியின் இரண்டாவது சீசனில் கலந்து கொண்டிருந்த காமெடி நடிகர் தாடி பாலாஜி அந்த நிகழ்ச்சிக்கு வரும் போதே தன்னுடைய மனைவி மற்றும் மகளுடன் இணைந்து மீண்டும் ஒற்றுமையாக வாழ வேண்டும் என்ற நோக்கத்தில் தான் . ஆனால் அவர் நினைத்தது போல எதுவும் இது வரை நடக்கவில்லை . கடைசிவரை நீயும் நானும் நல்ல நண்பர்களாக இருப்போம் என்று கூறி வழக்கம் போல டாட்டா காட்டி விட்டார் அவரது மனைவி நித்யா . இந்நிலையில் இந்த வாரம் பிக் பாஸ் நிகழ்ச்சியின் போது போட்டியாளர்களின் குடும்பத்தினர் பிக் பாஸ் வீட்டிற்கு வந்து போட்டியாளர்களை இன்ப அதிர்ச்சியில் ஆழ்த்தி இருக்கின்றனர் . ஆனால் பாலாஜிக்கு மட்டும் நித்யாவிடம் இருந்து ஒரு கடிதம் தான் வந்தது . அதனுடன் அவர் மனைவி மகளின் புகைப்படமும் ஒரு பொம்மையும் இருந்தது . அவற்றை பார்த்து மனமுருகிய பாலாஜி , மீண்டும் தன் குடும்பம் நினைத்து கலங்கி இருந்தார் . இதை பார்த்த நித்யா தற்போது ஒரு அதிர்ச்சியான தகவலை கூறி இருக்கிறார் . அதில் பாலாஜிக்கு ஏற்கனவே திருமணமாகி ஒரு மகன் இருக்கிறார் . எனக்காகவும் போஷிகாவிற்காகவும் இவ்வளவு தூரம் வருத்தப்படும் பாலாஜி , இன்றுவரை ஒரு முறை கூட அவர்களை நினைத்து பார்க்காதது ஏன் ? அவரின் மகன் தருணும் சின்ன பையன் தான் அவனுக்கும் தன் அப்பா தன் மீது பாசம் காட்ட வேண்டும் என்ற ஏக்கம் இருக்காதா ? போஷிகாவிற்காக இவ்வளவு உருகும் அவர் தருண் பற்றி ஒரு முறை கூற வருத்தப்படாதது ஏன் என கேள்வி எழுப்பி இருக்கிறார் . பாலாஜிக்கு இன்னொரு மகன் இருக்கும் விஷயமே இப்போது நித்யா கூறிய பிறகு தான் வெளி உலகிற்கு பிரபலமாகி இருக்கிறது . உண்மையில் அவர் ஏன் அவ்வாறு தருண் குறித்து பேசியதே இல்லை என்பது பாலாஜியே கூறினால் மட்டுமே தெரியவரும் . இப்படி எல்லாம் கூறி விட்டு தற்போது மீண்டும் பிக் பாஸ் வீட்டிற்கும் நித்யா வந்திருப்பதும் அவருடன் சேர்ந்து வாழ தயாராவது போல் நடந்துக் கொள்வதும் அனைவருக்கும் அதிர்ச்சியை ஏற்படுத்தியுள்ளது .


இந்தியன் சூப்பர் லீக் ( ஐஎஸ்எல் ) கால்பந்து தொடரின் 42 - ஆவது லீக் ஆட்டத்தில் புணே சிட்டி அணி 4 - 3 என்ற கோல் கணக்கில் டெல்லி டைனமோஸ் அணியைத் தோற்கடித்தது . இந்த வெற்றியின் மூலம் 15 புள்ளிகளை எட்டிய புணே அணி , புள்ளிகள் பட்டியலில் 4 - ஆவது இடத்துக்கு முன்னேறியுள்ளது . புணேவில் வெள்ளிக்கிழமை நடைபெற்ற இந்த ஆட்டத்தின் 3 - ஆவது நிமிடத்திலேயே புணே அணிக்கு கோல் வாய்ப்பு கிடைத்தது . ஆனால் அதை எட்வர்டோ வீணடித்தார் . 25 - ஆவது நிமிடத்தில் புணே அணிக்கு பெனால்டி கிக் வாய்ப்பு கிடைத்தது . ஆனால் புணே வீரர் சிசாக்கோ பந்தை கோல் கீப்பர் கையில் அடித்து வீணடித்தார் . 44 - ஆவது நிமிடத்தில் லீவிஸ் கோலடிக்க , டெல்லி அணி 1 - 0 என முன்னிலை பெற்றது . பின்னர் நடைபெற்ற 2 - ஆவது பாதி ஆட்டத்தில் அனல் பறக்கும் ஆட்டத்தை வெளிப்படுத்திய புணே அணி 55 - ஆவது நிமிடத்தில் ஸ்கோரை சமன் செய்தது . ப்ரீ கிக் வாய்ப்பில் ஜொனாதன் லூகா கொடுத்த கிராஸைப் பயன்படுத்தி அனிபால் ரோட்ரிகஸ் இந்த கோலை அடித்தார் . 62 - ஆவது நிமிடத்தில் புணேவுக்கு பெனால்டி வாய்ப்பு கிடைத்தது . இந்த முறை பெனால்டி வாய்ப்பை சரியாகப் பயன்படுத்திக் கொண்ட சிசாக்கோ கோலடித்தார் . 63 - ஆவது நிமிடத்தில் டெல்லி கோல் கீப்பரும் , பின்கள வீரர்களும் செய்த தவறைப் பயன்படுத்தி புணேவின் 3 - ஆவது கோலை அடித்தார் அனிபால் ரோட்ரிகஸ் . ஆனால் 79 - ஆவது நிமிடத்தில் புணே வீரர் பெரெய்ரா " ஒன் ' கோலடிக்க , டெல்லிக்கு 2 - ஆவது கோல் கிடைத்தது . இதன்பிறகு இரு அணிகளும் அபாரமாக ஆட , " இஞ்சுரி ' நேரத்தில் புணேவின் மாற்று ஆட்டக்காரரான லென்னி ரோட்ரிகஸ் ஒரு கோலடிக்க , புணே 4 - 2 என்ற கோல் கணக்கில் முன்னிலை பெற்றது . அதே " இஞ்சுரி ' நேரத்தில் டெல்லியின் மால்சாம்ஸுலாவும் கோலடித்தார் . எனினும் டெல்லி அணியால் தோல்வியிலிருந்து தப்ப முடியவில்லை . இறுதியில் புணே அணி 4 - 3 என்ற கோல் கணக்கில் வெற்றி கண்டது . இந்த ஆட்டத்தில் தோற்றாலும் டெல்லி அணி 17 புள்ளிகளுடன் முதலிடத்தில் உள்ளது குறிப்பிடத்தக்கது .


தமிழர்கள் சோம்பேறிகள் , அவர்களுக்கு மது போதும் என்று தான் சொன்னதாக உண்மைக்கு மாறான செய்தி வெளியிட்ட வெப்சைட் மீது நடவடிக்கை எடுக்க வேண்டும் என நடிகர் விஷால் சார்பில் சென்னை போலீஸ் கமிஷனரிடம் புகார் அளிக்கப்பட்டுள்ளது . இது குறித்து விஷாலின் சார்பில் அவரது செய்தி தொடர்பாளர் ஜான்சன் வெளியிட்டுள்ள அறிக்கை வருமாறுஃ சமீபத்தில் வலைதளம் ஒன்றில் , தமிழக மக்கள் சோம்பேறிகள் , அவங்களுக்கு மதுக்கடை போதும் . . . . . . என்ற தலைப்பில் விஷால் கூறியதாக ஒரு செய்தியை வெளியிட்டுள்ளார்கள் . இது முற்றிலும் தவறான செய்தி என்று நடிகர் விஷால் கூறியுள்ளார் . மேலும் , தமிழக மக்களை நான் பெரிதும் மதிக்கின்றேன் . என் மீது வீண்பழி சுமத்துவது போல் இந்த செய்தியைவெளியிட்டுள்ள TamilStar . com என்ற வலைத்தளத்தின் மீது நடவடிக்கை எடுக்குமாறு கேட்டுக்கொள்கிறேன் . இது போன்ற வலைதளத்தில் உண்டாக்கப்படும் செய்தியால் தமிழக மக்களின் மனதில் வேற்றுமையை உண்டாக்க வழி செய்கிறார்கள் . மேலும் சமீப காலமாக முகம் தெரியாத நபர்கள் போன் மூலம் ( + 96896520944 , + 19196382854 , + 14436360331 ) தகாத வார்த்தைகளால் பேசுகிறார்கள் . இவர்கள் மீதும் நடவடிக்கை எடுக்குமாறு கேட்டுக்கொள்கிறேன் இவ்வாறு விஷால் தரப்பில் கமிஷனரிடம் புகார் அளித்துள்ளனர் . இந்த புகாரை நடிகர் விஷால் சார்பில் அவரது ரசிகர் மன்ற செயலாளர் ஹரிகிருஷ்ணன் அளித்துள்ளார் .


திருமணமான 2 ஆவது வாரத்தில் டிடி செய்த காரியம் . . . ! வெளிவந்த பகீர் தகவல் . . . பிரபல தனியார் தொலைகாட்சியில் நிகழ்ச்சி தொகுப்பாளராக உள்ள டிடி கடந்த 2014ம் ஆண்டு ஜூன் 29ம் தேதி , தன் குடும்பநண்பரான ஸ்ரீகாந்த் ரவிச்சந்திரன் என்பவரை திருமணம் செய்துகொண்டார் . ஆனால் தற்போது விவாகரத்து கோரி குடும்பநல நீதிமன்றத்தில் மனு தாக்கல் செய்துள்ளார் டிடி . இதற்கு பல காரணங்கள் கூறி வந்தாலும் , தற்போது வெளியாகி உள்ள காரணம் பலரையும் அதிர்ச்சி கொள்ள செய்துள்ளது . 2 வாரத்தில் தாலியை கழட்டிய டிடி தாலி என்பது புனிதமான ஒன்று . . . திருமணமான 2 ஆவது வாரத்திலேயே நிகழ்ச்சி நடத்த கிளம்பும் போது , தாலியை கழட்டி வைத்துவிட்டு வெளியில் சென்றுள்ளார் டிடி இதனை அறிந்த ஸ்ரீகாந்த் , மிகவும் மனமுடைந்து கோபப்பட்டு டிடியிடம் இது போன்று செய்ய கூடாது என கண்டிஷன் போட்டு உள்ளார் ஆனால் அதனை டிடி கேட்க வில்லையாம் அப்போதிருந்தே இருவருக்கும் மனகசப்பு இருந்து வந்துள்ளது . மேலும் தாலியை கழட்டி வைத்துவிட்டு தான் நிகழ்ச்சியை நடத்த வேண்டும் என்றால் , இனி நிகழ்ச்சி நடத்த செல்ல வேண்டாம் என ஸ்ரீகாந்த் தெரிவித்துள்ளார் . இதனை டிடி ஏற்றுகொள்ள வில்லையாம் . இதற்கு நடுவில் பவர் பாண்டி படத்தில் நடித்த டிடி யின் பெயரை , டைட்டில் கார்டில் செல்வி திவ்ய தர்ஷினி என்றே போடப்பட்டது . இந்த நிகழ்வு , இருவரும் பிரிதல் என்பதற்கு நிரூபணம் செய்வது போல் அமைந்தது . இதற்கு அடுத்தபடியாக , சுசிலீக்ஸ் விஷயத்தில் , டிடி யின் புகைப்படம் வெளியானது . இவை அனைத்தும் டிடியின் வாழ்கையை புரட்டி போட்டுவிட்டதாக தகவல் வெளியாகி உள்ளது . ஆனாலும் ஸ்ரீகாந்த் ரவிச்சந்திரன் மன வேதனை அடைந்துள்ளதாராம் . மேலும் அவரது குடும்பத்தாரும் இவர்கள் இருவரின் வாழ்க்கை இப்படி ஆகிவிட்டதே என்று தினம் தினம் மன வேதனை கொள்கிறார்கள் என நட்பு வட்டாரங்கள் தெரிவித்துள்ளன .


தமிழகத்தில் ரஜினி அரசியலுக்கு வந்தால் எதையும் சாதிக்க முடியாது எனவும் கமலஹாசன் தைரியமானவர் எனவும் பா . ம . க . இளைஞரணித் தலைவர் அன்புமணி தெரிவித்துள்ளார் . நடிகர் ரஜினிகாந்த் இன்று முதல் அடுத்த 5 நாட்கள் வரை தனது ரசிகர்களை சந்தித்து புகைப்படம் எடுக்க உள்ளதாக ஏற்கனவே அறிவித்தார் . அதன்படி 12 ஆண்டுகளுக்கு பின் தனது ரசிகர்களை சென்னை கோடம்பாக்கத்தில் உள்ள ராகவேந்திரா மண்டபத்தில் இன்று காலை சந்தித்தார் . அப்போது நடிகர் ரஜினிகாந்த் தன்னுடைய அரசியல் பிரவேசம் குறித்து ரசிகர்கள் முன் விளக்கினார் . மேலும் அரசியலுக்கு கண்டிப்பாக வருவேன் என்பதை சூசமாக எடுத்துரைத்தார் . இந்நிலையில் , பா . ம . க இளைஞரணி தலைவர் அன்புமணி ராமதாஸ் செய்தியாளர்களை சந்தித்து பேசுகையில் கூறியதாவது : திரைத்துறையினர் தமிழகத்தை ஆட்சி செய்தது போதும் . அரசியல் தொடர்பான கருத்துக்களை தெரிவிப்பதில் கமல் எப்போதும் ஒரே நிலைப்பாட்டை கடைப்பிடித்து வருகிறார் . அவர் ஒரு தைரியமான நபர் . அதே நேரத்தில் கடந்த 20 ஆண்டுகளாக அரசியலுக்கு வருவதாக கூறி வரும் ரஜினி , அரசியலுக்கு வருவது பற்றி உறுதியான கருத்துக்களை தெரிவிக்காமல் இருந்து வருகிறார் . அடுத்த 50 ஆண்டுகளுக்கும் இதையேதான் ரஜினி பேசுவார் . இவ்வாறு அவர் கூறினார் . இதற்குமுன் , திமுக செயல் தலைவர் ஸ்டாலின் கூறுகையில் , ரஜினி அரசியலுக்கு வருவதும் வராததும் அவரது சொந்த விருப்பம் . ரஜினி அரசியலுக்கு வந்தால் மற்ற கட்சிகளை போல நானும் வரவேற்கிறேன் என தெரிவித்துள்ளார் . இதேபோல , தமிழிசை கூறுகையில் , ரஜினிகாந்த் தனிநபராக இருந்து எதனையும் சாதிக்க முடியாது என்று தெரிவித்துள்ளார் . ரஜினிகாந்த் அரசியலுக்கு வருவது அவர் விருப்பம் என்றும் பாஜக அவரை வைத்து தமிழகத்தில் காலூன்றத் துடிக்கிறது என்றும் கூறியுள்ளர் திருமாவளவன் , மேலும் ரஜினி அரசியலுக்கு வந்தால் வரவேற்பேன் என்று கூறியுள்ளார் .


ஐபிஎல் போட்டித் தொடரில் விளையாடும் கிங்ஸ் லெவன் பஞ்சாப் அணிக்கு ஆஸ்திரேலியாவின் பிராட் ஹாட்ஜ் புதிய தலைமைப் பயிற்சியாளராக நியமிக்கப்பட்டு உள்ளார் . அடுத்தாண்டிற்கான ஐபிஎல் போட்டிகள் தொடங்கவுள்ளது . ஐபிஎல் போட்டித் தொடரின் அணிகளில் ஒன்றாக கிங்ஸ் லெவன் பஞ்சாப் அணியும் திகழ்கிறது . இந்த நிலையில் , பஞ்சாப் அணிக்கு புதிய தலைமைப் பயிற்சியாளராக ஆஸ்திரேலியாவின் பிராட் ஹாட்ஜ் ( 42 ) நியமிக்கப்பட்டுள்ளார் . ஆஸ்திரேலியாவின் முன்னணி வீரர்களில் ஒருவரான இவர் டி20 போட்டிகளில் மிகச் சிறந்த பேட்ஸ்மேன் . ஆஸ்திரேலியாவில் நடந்து வரும் புகழ்பெற்ற பிக்பாஷ் டி - 20 லீக்கில் மெல்போர்ன் ரெனெடாக்ஸ் அணிக்காக அடுத்த சீசனில் களமிறங்க இருக்கிறார் . இதுவரை டி20 போட்டிகளில் 7 ஆயிரம் ஓட்டங்களுக்கு மேல் குவித்த எட்டு வீரர்களில் ஒருவராக இவர் உள்ளார் . குஜராத் லயன்ஸ் அணியின் பயிற்சியாளராக 2016 மற்றும் 2017 சீசன்களில் செயல்பட்டுள்ளார் . அப்போது 2016 சீசனில் அந்த அணி இறுதிப்போட்டி வரை முன்னேறியது . காயங்கள் காரணமாக 2017 சீசனில் தகுதிச் சுற்றுப் போட்டிகளோடு வெளியேறியது . ஐபிஎல் தொடங்கியதில் இருந்து பங்கேற்று வரும் அணிகளில் கோப்பையை வெல்லாத மூன்று அணிகளில் கிங்ஸ் லெவன் பஞ்சாப் அணியும் ஒன்று . இந்த முறை புதிய தலைமை பயிற்சியாளராக ஹாட்ஜ் நியமிக்கப்பட்டு இருப்பதால் அந்த அணி வெற்றி பெறும் என்று எதிர்ப்பார்க்கப்படுகிறது .


தமிழகத்தில் கடந்த சில நாட்களாக நடந்து வரும் மாற்றங்கள் யூகிக்க முடியாத பல திருப்பங்களை கொண்டதாக இருக்கிறது . உண்மையில் இது அரசியல் சூழல் தான . . ? ? ? அல்லது எதாவது படம் பார்க்கிறோமா என பல நெட்டிசன்கள் தங்களுடைய கருத்தை வெளியிட்டு வருகின்றனர் . அனைத்திலும் ஹை லைட்டாக அமைந்தது , பவர் ஸ்டார் போல் இருந்த முதலமைச்சர் பன்னீர் செல்வம் ஒரே நாளில் சூப்பர் ஸ்டார்ராக மாறியதுதான் . இப்படி பட்ட மாற்றங்களால் அதிமுகவில் பெரும் பிரிவு ஏற்பட்டது . இந்த பிரிவு நல்லது என்பது போல் பல பொது மக்கள் , மற்ற அரசியல் காட்சிகள் , சினிமா பிரபலங்கள் என சிலர் நேரடியாகவும் , சிலர் மறைமுகமாகவும் தங்களுடைய ஆதரவை முதலமைச்சர் ஓ . பன்னீர் செல்வத்திற்கு கொடுத்து வந்தனர் . இந்நிலையில் முதலமைச்சராக வேண்டும் என்று போட்டியில் களமிறங்கிய சசிகலா இன்று சொத்துகுவிப்பு வழக்கு தீர்ப்பு வெளியானதை தொடர்ந்து நீதிமன்றத்தில் சரணடைய உள்ளார் . எஸ் நா ஓ . பன்னீர் செல்வம் இல்லடா . ஆப்பரேசன் சசிகலா டா என கபாலி பாணியில் தன்னுடைய ஆதரவையும் கருத்தையு , ம் கூறியுள்ளார் .


2018 - ம் ஆண்டின் பிபா சிறந்த கால்பந்து வீரராக குரோஷிய நாட்டு வீரர் லூகா மோட்ரிச்சும் , மகளிர் பிரிவில் பிரேசில் வீராங்கனை மார்டாவும் சிறந்தவராகும் தேர்வு செய்யப்பட்டு லண்டனில் விருது வழங்கப்பட்டது . பிபாவின் சிறந்த வீரருக்கான விருதை தட்டிச்செல்ல ரொனால்டோ , முகமது சலா , லூகா மோட்ரிச் இடையே கடும் போட்டி நிலவிய நிலையில் லூகா மோட்ரிச் தட்டிச் சென்றார் . உலக கால்பந்து சம்மேளமான பிபா ஆண்டுதோறும் சிறந்த கால்பந்து வீரர் , வீராங்கனையைத் தேர்வு செய்து விருதுகள் வழங்கி வருகிறது . இந்த ஆண்டுக்கான வீரர்களைத் தேர்வு செய்யும் பட்டியலில் 5 முறை பிபா விருது பெற்ற ரொனால்டோ , லிவர்பூல் அணிக்காக 43 கோல்கள் அடித்த முகமது சலா , ரியல்மாட்ரிட் வீரர் லூகா மாட்ரிச் ஆகியோருக்கு இடைய கடும் போட்டி நிலவியது . இந்நிலையில் , கடும் போட்டிக்கு மத்தியில் லூகா மோட்ரிச் தேர்வு செய்யப்பட்டார் . 33வயதான மோட்ரிச் ரியல்மாட்ரிட் அணி 3 - வது முறையாக சாம்பின் லீக் போட்டியில் , சாம்பியன் பட்டம் வெல்ல உறுதுணையாக இருந்தவர் . 2018 - ம் ஆண்டு உலகக்கோப்பைப் போட்டியில் குரோஷிய அணியை இறுதிப்போட்டி வரை அழைத்து வர காரணமாக இருந்தவர் . ஆனால் , இறுதிப்போட்டியில் பிரான்ஸிடம் 4 - 2 என்ற கணக்கில் தோல்வி அடைந்தது குரோஷியா என்பது தனிக்கதை . இந்த விருது குறித்து மோட்ரிச் கூறுகையில் , இந்த விருதுடன் இந்த இடத்தில் நான் நிற்பது எனக்குப் பெருமையாக இருக்கிறது , மிகவும் மகிழ்ச்சியாகவும் இருக்கிறது . இந்த விருது எனக்கானது அல்ல , என்னுடைய ரியல் மாட்ரிட் அணிக்கானது , குரோஷிய அணிக்கானது . நான் சிறப்பாக விளையாடிய அனைத்து பயிற்சியாளர்களுக்கும் எனது நன்றிகள் . அவர்கள் இல்லாமல் இந்த விருது எனக்கு சாத்தியமில்லை . அனைவருக்கும் எனது நன்றி எனத் தெரிவித்தார் . மோட்ரிச் முதலாவது இடத்திலும் , ரியல்மாட்ரிட் வீரர் ரொனால்டோ 2 - வது இடத்திலும் , லிவர்பூல் பார்வேர்ட் வீரர் முகம்மது சலா 3 - வது இடத்திலும் , பிரான்ஸ் வீரர் லியான் பாப்பே 4 - வது இடத்திலும் , மெஸ்ஸி 5 - வது இடத்துக்கும் தேர்வு செய்யப்பட்டனர் . டோட்டன்ஹாம் அணியைச் சேர்ந்தவரும் , இங்கிலாந்து வீரருமான ஹேரி கேன் 10 - வது இடத்துக்கு தேர்வு செய்யப்பட்டார் . மகளிர் பிரிவில் சிறந்த வீராங்கனையாக பிரேசில் வீரர் மார்டா 6 - வது முறையாக சிறந்த வீராங்கனைக்கான விருதைப் பெற்றார் .


இலங்கையின் 70வது சுதந்திர தினத்தை ஒட்டி அடுத்த மாதம் இந்திய , இலங்கை , வங்கதேச அணிகளுக்கு இடையேயான முத்தரப்பு டி20 தொடர் நடக்க இருக்கிறது . இந்த தொடரில் கேப்டன் கோலி , தோனி , பாண்டியா , புவனேஷ்வர் குமார் , பும்ரா ஆகியோருக்கு ஓய்வளிக்கப்பட்டுள்ளது . ரோஹித் சர்மா கேப்டன் பொறுப்பை ஏற்கிறார் . ரோஹித் சர்மா தலைமையிலான இளம் இந்திய அணி , முத்தரப்பு தொடரில் ஆடுகிறது . இந்த தொடரில் ஆல்ரவுண்டர் பாண்டியாவுக்கு பதிலாக தமிழகத்தை சேர்ந்த ஆல்ரவுண்டர் விஜய் சங்கர் சேர்க்கப்பட்டுள்ளார் . இதையடுத்து பாண்டியாவுடன் விஜய் சங்கர் ஒப்பிட்டு பேசப்பட்டார் . இதுதொடர்பாக கருத்து தெரிவித்துள்ள விஜய் சங்கர் , எந்த வீரருடனும் நான் ஒப்பிடப்படுவதை விரும்பவில்லை . ஒவ்வொரு வீரரும் ஒவ்வொரு வகையில் ஸ்பெஷல் . ஒவ்வொரு போட்டியிலும் சிறப்பாக விளையாட வேண்டும் என நினைக்கிறேன் . இலங்கை தொடரில் விளையாடும் நாளுக்காக ஆவலுடன் காத்திருக்கிறேன் . சமீபத்தில் நடந்த உள்ளூர் போட்டிகளில் சிறப்பாக விளையாடியது எனக்கு நம்பிக்கை அளிக்கிறது என விஜய் சங்கர் தெரிவித்தார் .


இலங்கை கிரிக்கெட் வீரர் ரமித் ராம்புக்வெல்லா , சனிக்கிழமை இரவு கைது செய்யப்பட்டார் . 26 வயதான ரமித் இலங்கை அணிக்காக கடந்த 2013 - ம் ஆண்டு நியூஸிலாந்துக்கு எதிரான தொடரில் அறிமுகமானார் . இலங்கை அணிக்காக இதுவரை 2 டி20 போட்டிகளில் பங்கேற்றுள்ளார் . தற்போது அத்லெடிக் கிளப் மற்றும் தமிழ் யூனியன் கிரிக்கெட் சங்கம் ஆகியவற்றுக்காக உள்ளூர் போட்டிகளில் விளையாடி வருகிறார் . இந்நிலையில் , குடிபோதையில் வாகனம் ஓட்டியது , பொதுமக்களுடன் வன்முறையில் ஈடுபட்டது உள்ளிட்ட காரணங்களால் இலங்கை போலிசார் ரமித்தை கைது செய்துள்ளனர் . மேலும் , நீதிமன்றத்தில் இன்று ஆஜர்படுத்தப்படுகிறார் . ரமித் செய்த குற்றங்கள் நிரூபிக்கப்பட்டால் அவருக்கு இலங்கை கிரிக்கெட் வாரிய ஒப்பந்தம் ரத்து செய்யப்படும் சூழ்நிலை ஏற்பட்டுள்ளது . முன்னதாக , 2016 - ம் ஆண்டு கார் விபத்து ஏற்படுத்திய குற்றத்துக்காக ரமித் ராம்புக்வெல்லா கைது செய்யப்பட்டுள்ளார் . மேலும் கடந்த 2013 - ம் ஆண்டு இலங்கை ஏ அணியில் இடம்பிடித்திருந்த ரமித் , மேற்கிந்தியத் தீவுகளில் நடைபெற்ற தொடரின் போது சுமார் 35,000 அடி உயரத்தில் சென்றுகொண்டிருந்த பேருந்தின் கதவை நடுவழியில் திறந்துவிட்டு பரபரப்பை ஏற்படுத்தினார் என்ற குற்றச்சாட்டும் அவர்மீது உள்ளது குறிப்பிடத்தக்கது .


கவுண்டரான ஒருவர் முதலமைச்சரானது நாங்கள் போட்ட பிச்சை என்று நடிகர் கருணாஸ் பேசியுள்ளது சர்ச்சையை ஏற்படுத்தியுள்ளது . சென்னையில் கடந்த ஞாயிறன்று கருணாஸ் கட்சியினர் சார்பில் 5 அம்ச கோரிக்கைகளை வலியுறுத்தி ஆர்பாட்டம் நடைபெற்றது . அன்றைய தினம் விநாயகர் சதுர்த்தி ஊர்வலம் நடைபெற்றதால் கருணாஸ் அன்று பேசியது பெரிய அளவில் விவாதமாகவில்லை . இந்த நிலையில் ஆர்பாட்டத்தின் போது பல்வேறு ஜாதிகளுக்கு எதிராக விஷமத்தனத்துடன் கருணாஸ் பேசியது சமூக வலைதளங்களில் வேகமாக பரவி வருகிறது . அதில் , கூவத்தூர் என்று ஒன்று இருப்பதை சசிகலாவிடம் தெரிவித்ததே தான் தான் என கருணாஸ் கூறுகிறார் . மேலும் கூவத்தூர் விடுதிக்கு ஒரே ஒரு பாதை தான் என்றும் மூன்று பக்கமும் கடல் என்பதாலும் எவனாலும் ஓட முடியாது என்று கூறி அங்கு எம் . எல் . ஏக்களை அழைத்துச் செல்ல ஏற்பாடு செய்ததும் தான் என்று கருணாஸ் கூறியுள்ளார் . மேலும் கூவத்தூரில் வைத்து எம் . எல் . ஏக்கள் பலரும் தினகரன் காலில் விழுந்ததை தான் பார்த்ததாக தெரிவித்தார் . தற்போது முதலமைச்சராக உள்ள எடப்பாடி பழனிசாமி , தினகரன் காலில் விழுந்ததாகவும் கருணாஸ் கூறியுள்ளார் . மேலும் எக்குலமும் வாழ வேண்டும் என்றால் முக்குலம் ஆள வேண்டும் என்று அன்றே சொல்லி வைத்திருப்பதாக கருணாஸ் கூறியுள்ளார் . வரலாற்றை எடுத்துப் பார்த்தால் மூன்று முறை முதலமைச்சராக இருந்த ஒரே இனம் முக்குலத்தோர் இனம் தான் என்பது தெரியும் என்று அவர் தெரிவித்துள்ளார் . வேறு எந்த ஜாதிக்காரனும் மூன்று முறை முதலமைச்சராகவில்லை என்றும் கருணாஸ் அந்த வீடியோவில் கூறுகிறார் . மேலும் தற்போது கவுண்டர் ஒருவர் முதலமைச்சராக இருப்பதாக கூறுகிறார்கள் . அந்த கவுண்டருக்கு முதலமைச்சரை போட்டதே சசிகலா உள்ளிட்ட நாங்கள் தான் என்று கருணாஸ் தெரிவித்துள்ளார் . மேலும் தமிழகத்தில் வட்டிக்கு விடும் தொழில் செய்பவர்கள் அதிகம் பேர் கவுண்டர்கள் தான் என்றும் காரணமே இல்லாமல் கருணாஸ் அந்த ஆர்பாட்டத்தில் கூறியுள்ளார் . ஒரு ஆர்பாட்டத்தில் பேசும் போது கோரிக்கைகளை வலியுறுத்தி பேசலாம் , இல்லை என்றால் கருணாஸ் தன்னுடைய ஜாதியை முன்னிலைப்படுத்தி பேசிக் கொள்ளலாம் , ஆனால் எதற்காக தேவையே இல்லாமல் கவுண்டர்களை விமர்சித்துள்ளார் என்று கடும் கண்டனங்கள எழுந்து வருகின்றன .


தென் ஆப்பிரிக்க அணியை வீழ்த்த இந்தியா மிகக் கடினமாக விளையாட வேண்டியிருக்கும் என்று இந்திய கிரிக்கெட் வீரர் கெளதம் கம்பீர் அறிவுரை வழங்கினார் . 2018 ஜனவரியில் தென் ஆப்பிரிக்காவுக்கு எதிரான தொடரில் விளையாடும் இந்தியா , அதையடுத்து இங்கிலாந்து மற்றும் ஆஸ்திரேலிய சுற்றுப் பயணம் மேற்கொண்டு அங்கு விளையாட உள்ளது . இந்திய சுழற்பந்துவீச்சாளர்களுக்கு அந்தச் சூழல் ஆடுகளங்கள் சாதகமானதாக இருக்காது . இந்திய பேட்ஸ்மேன்களுக்கும் அந்தக் களங்கள் சோதனை மிகுந்ததாக இருக்கும் . 32 போட்டிகளில் 20 வெற்றிகளை பெற்றுள்ள கோலி தலைமையிலான படை , தனது ஆதிக்கத்தை நிலைநாட்ட அந்நிய மண்ணிலும் சாதிக்க வேண்டியுள்ளது . இதுகுறித்து இந்திய கிரிக்கெட் வீரர் கெளதம் கம்பீர் நேற்று செய்தியாளர்களுக்கு பேட்டியளித்தார் . அப்போது அவர் கூறியதுஃ " தென் ஆப்பிரிக்க அணி தனது சொந்த மண்ணில் பலம் வாய்ந்த ஒன்றாக இருப்பதால் , அதனுடனான கிரிக்கெட் தொடர் இந்திய அணிக்கு அதிக சவால் அளிக்கக் கூடியதாக இருக்கும் . பேட்டிங் மற்றும் பந்துவீச்சில் மிகச் சிறப்பாக செயல்படும் அந்த அணியை வீழ்த்த , இந்தியா மிகக் கடினமாக விளையாட வேண்டியிருக்கும் . கடந்த இரு ஆண்டுகளாக சொந்த மண்ணில் விளையாடியுள்ள போட்டிகளில் இருந்து இந்திய அணிக்கு போதிய நம்பிக்கை கிடைத்திருக்கும் என நம்புகிறேன் . சொந்த மண்ணில் அதிகம் விளையாடிய அனுபவம் இருந்தாலும் , தென் ஆப்பிரிக்காவுக்கு மிகுந்த கவனத்துடனும் , தன்னம்பிக்கையுடனும் இந்திய அணி செல்ல வேண்டும் . டெஸ்ட் தரவரிசையில் முதலிடத்தில் இருக்கும் இந்திய அணி , எந்தவிதமான களச் சூழலிலும் வெற்றி பெற வேண்டும் . அந்த வகையில் சொந்த மண்ணைப் போல , அந்நிய மண்ணிலும் இந்தியா சிறப்பாக செயல்படும் என்று நம்புகிறேன் " என்று அவர் கூறினார் .


மறைந்த முதலமைச்சர் ஜெயலலிதாவின் போயஸ் கார்டன் வீட்டுக்கு உரிமை கோரி சென்னை உயர்நீதிமன்றத்தில் தீபா வழக்கு தொடர முடிவு செய்துள்ளதாக தகவல் வெளியாகியுள்ளது . முன்னாள் முதலமைச்சர் ஜெயலலிதாவின் வீடு , சென்னை போயஸ் கார்டனில் உள்ளது . ஜெயலலிதா மறைவுக்குப் பிறகு இந்த வீடு , சசிகலா குடும்பத்தாரின் கட்டுப்பாட்டில் உள்ளதாக தீபா தரப்பில் புகார் கூறப்பட்டிருந்தது . போயஸ்கார்டன் வீடு தனக்கும் , சகோதரர் தீபக்குக்கும்தான் சொந்தம் என்று தீபா கூறி வந்தார் . ஆனாலும் , போயஸ் கார்டன் வீட்டுக்குள் தீபாவால் நுழைய முடியவில்லை . சில மாதங்களுக்கு முன்பு , தீபக் அழைத்ததால் , போயஸ் கார்டன் வீட்டுக்கு சென்றார் தீபா . அப்போது அவர்களுக்கிடையே வாக்குவாதம் ஏற்பட்டது . இந்த சம்பவத்தில் செய்தியாளர்கள் உட்பட சிலர் மீது வழக்கும் பதிவு செய்யப்பட்டது . இதனையடுத்து , இந்த விவகாரம் அமைதியானது . இந்த நிலையில் , போயஸ் கார்டன் வீட்டுக்கு உரிமைக்கோரி சென்னை உயர்நீதிமன்றத்தில் வழக்கு தொடர தீபா முடிவு செய்துள்ளதாக தகவல் வெளியாகி உள்ளது . அதற்கான ஏற்பாடுகளில் தீபா இறங்கியுள்ளதாகவும் தெரிகிறது . மறைந்த ஜெயலலிதாவின் சொத்துக்கள் வாரிசு அடிப்படையில் அவரின் அண்ணன் மகள் தீபா மற்றும் மகன் தீபக் ஆகியோருக்கு கிடைக்க வேண்டும் என்று தீபா அணியைச் சேர்ந்த வழக்கறிஞர் செல்லராஜாமணி கூறுகிறார் . மேலும் பேசிய அவர் , ஜெயலலிதாவின் சொத்துக்கள் குறித்த உயில் விவகாரம் இதுவரை வெளியிடப்படவில்லை . தற்போதுவரை , ஜெயலலிதாவின் சொத்துக்களின் கட்டுப்பாடு இன்னமும் சசிகலா குடும்பத்தாரிடமே உள்ளது என்றார் . அவர்களிடம் இருந்து சொத்துக்களை மீட்க முதற்கட்டமாக போயஸ்கார்டன் வீட்டை நீதிமன்றத்தின் மூலம் பெற தீபா முடிவு செய்துள்ளதாகவும் , இது தொடர்பாக விரைவில் சென்னை உயர்நீதிமன்றத்தில் வழக்கு தொடர உள்ளதாகவும் வழக்கறிஞர் செல்லராஜாமணி தெரிவித்தார் . தீபாவின் இந்த முடிவுக்கு எதிர்தரப்பினர் தடை ஏற்படுத்த ரகசிய ஆலோசனையில் ஈடுபட்டு வருவதாகவும் தகவல் வெளியாகி உள்ளன .


நளனும் நந்தினியும் , சுட்டக்கதை படங்களை தொடர்ந்து ரவீந்தர் சந்திரசேகரன் லிப்ரா புரோடக்ஷன்ஸ் சார்பாக தயாரித்துள்ள பிரம்மாணடாமான நகைச்சுவை திரைப்படம் " நட்புனா என்னன்னு தெரியுமா " . இந்தப் படத்தில் விஜய் டிவி புகழ் கவின் ராஜன் கதாநாயகனாக நடிக்க , ரம்யா நம்பீசன் கதாநாயகியாக நடித்துள்ளார் . இவர்களுடன் முக்கிய வேடத்தில் " நெருப்புடா " அருண்ராஜா காமராஜ் , ராஜூ உள்ளிட்ட பலர் நடித்துள்ளனர் . கதை , திரைக்கதை , வசனம் எழுதி இயக்கியுள்ளார் சிவா அரவிந்த் . " நட்புனா என்னன்னு தெரியுமா " திரைப்படம் மார்ச் மாதம் உலகமெங்கும் வெளியாகவுள்ளது . இப்படத்தைத் தொடர்ந்து தயாரிப்பாளர் ரவீந்தர் சந்திரசேகரன் லிப்ரா புரோடக்ஷன்ஸ் சார்பாக தனது " லிப்ரா புரோடக்ஷன்ஸ் சார்பில் தன்னுடைய நான்காவது பட தயாரிப்பை மிகுந்த பொருட்செலவில் பிரம்மாண்டமாக தயாரிக்கவுள்ளார் . பிட்சா , ஜிகர்தண்டா , இறைவி வெற்றிப்படங்களை இயக்கிய கார்த்திக் சுப்பராஜின் இணை இயக்குநர் விஜயராஜ் இப்படத்தின் மூலம் இயக்குநராக அறிமுகமாகிறார் . இப்படத்தின் கதாநாயகனாக மலையாள திரையுலக புகழ் ஆதில் தமிழ் திரையுலகிற்கு கதாநாயகனாக அறிமுகமாகிறார் . இவர் பிரபல மலையாள தொலைக்காட்சியில் ஒளிபரப்பாகும் புகழ்பெற்ற " Dance 4 Dance " நிகழ்ச்சியின் தொகுப்பாளர் என்பது குறிப்பிடத்தக்கது . கதாநாயகியாகச் சென்னை 2 சிங்கப்பூர் படத்தில் நடித்த அஞ்சு குரியன் நடிக்கின்றார் . மேலும் இவர்களுடன் ஈரோடு மகேஷ் , குரேஷி , ஈஸ்வர ரகுநாதன் , நிம்மி இமானுவேல் உள்ளிட்ட பலர் நடிக்கின்றனர் .


தி . மு . க . வின் நிலையை ‘க . மு’ , ‘க . பி’ என்று பிரித்துவிட்டார்கள் அரசியல் பார்வையாளர்கள் . அதாவது கருணாநிதிக்கு முன் , கருணாநிதிக்கு பின் ! என்பதுதான் அது . கருணாநிதிக்கு பிந்தைய தி . மு . க . வில் பல விஷயங்கள் புதிதாக இருக்கும் , அதில் ஜனநாயகத்தின் நெடி ரொம்பவே குறைவாக இருக்கும் ! என்று முன்பே கணிக்கப்பட்டது இப்போது யதார்த்தமாகி இருக்கிறது ! என்கிறார்கள் . அதற்கு தெள்ளிய உதாரணமாக அவர்கள் சுட்டிக்காட்டுவது , கழகத்தில் பேச்சாளர்களின் பரிதாப நிலையைத்தான் . அதாவது பேசிப்பேசியே வளர்ந்த கழகம் தி . மு . க . அண்ணா , கருணாநிதி என்றில்லை அக்கட்சியின் கடைநிலை பேச்சாளர்கள் வரை , ஒரு சோடாவை குடித்துவிட்டு ஒரு இரவு முழுக்க மேடையில் முழங்கியதன் மூலமாக விஸ்வரூபமாய் வளர்ந்தது அந்த கட்சி . அதனால்தான் கழகத்தின் பேச்சாளர்கள் மேல் தனி கரிசனமும் , அவர்களுக்கு ஓரளவு வளமான வாழ்க்கையும் கிடைத்திட வழி செய்திருந்தார் கருணாநிதி . அதாவது , கழகத்தின் பேச்சாளர்களை அந்தந்த மாவட்ட கழகத்தினர் மட்டுமல்லாது மாநில கழகமும் அடிக்கடி அழைத்து மேடைகளில் பேச செய்து அவர்களின் வருவாய்க்கு வழி செய்திட வேண்டும் ! எபதே அவரின் உத்தரவு . கருணாநிதி துடிப்போடு இயங்கியது வரையில் இந்த நடைமுறை நன்றாகவே பின்பற்றப்பட்டது . ஆனால் கருணாநிதியின் செயல்பாடுகள் மங்க , மங்க கழக பேச்சாளர்களுக்கான வாய்ப்புகளும் மங்கி இன்று அவர்கள் ஏழ்மை துன்பத்தின் பிடியில் இருக்கிறார்கள் என்கிறார்கள் . குறிப்பாக தற்போது தி . மு . க . வின் பேச்சாளர்கள் பட்டியலை அக்கட்சியின் கொள்கை பரப்புச் செயலாளர் திருச்சி சிவா வெளியிட்டிருக்கிறார் . அதிலிருந்து ஆயிரத்தெடுட்டு பஞ்சாயத்துக்களை ஆரம்பித்து அடுக்குகின்றனர் தி . மு . க . வின் பேச்சாளர்கள் . . . * சிவாவின் பிறந்தநாளுக்கு வாழ்த்து சொன்னவங்க , அவருக்காக போஸ்டர் ஒட்டியவங்க இவங்களெல்லாம்தான் கழக பேச்சாளர்கள் லிஸ்டில் இணைக்கப்பட்டிருக்காங்க . * முன்பெல்லாம் கழக பேச்சாளர்களின் பட்டியலை தலைவரும் , தளபதியும் தயார் செய்தார்கள் . ஆனால் இப்போதோ புதிய தலைவரின் கவனத்துக்கே இந்தப் பட்டியல் போனது போல் தெரியவில்லை . * கழகத்தின் தலைமை மற்றும் ஸ்டார் பேச்சாளர்கள் தனித்தனி அணிகளாக பிரிந்து கிடப்பதால் ஒற்றுமை இல்லை . உதாரணம் , ஆ . ராசா , ஆர் . எஸ் . பாரதி போன்றோர் . * ஈரோடு சத்தியவதி எனும் பெண் பேச்சாளர்கள் லிஸ்டில் இருக்கிறார் . ஆனால் அவர் சமீபத்தில்தான் கட்சியில் இணைந்தாராம் . சிவாவுக்கு நெருக்கம் என்பதால் லிஸ்டில் வந்துவிட்டாராம் . * ஸ்டாலினுக்கு பிடித்த சைதை சாதிக் , ஆடுதுறை உத்ராபதி ஆகியோர் கூட லிஸ்டில் இல்லையாம் . அப்போ கட்சி தலைவர் ஸ்டாலினை விட பெரிய ஆளா திருச்சி சிவா ? * தலைவரின் புகழ் அஞ்சலி கூட்டங்களில் கழக பேச்சாளர்களை ஒதுக்கிவிட்டு , வெளியிலிருந்து ஆட்களை அழைத்து வந்து பேச வைக்க துரைமுருகனே காரணம் . . . . என்றெல்லாம் போட்டுத் தாளிக்கின்றனர் . ஆனால் திருச்சி சிவாவோ “கழக பேச்சாளர்களை மூன்று பிரிவுகளாக பிரித்திருக்கிறோம் . கூட்டத்தின் இலக்கு , தன்மைக்கு ஏற்ப பயன்படுத்துகிறோம் . எனக்கு நெருக்கமாக இருப்பதால் சிலருக்கு பேச்சாளர் லிஸ்டில் வாய்ப்பு கிடைத்துள்ளது என சொல்வது அபத்தம் , அசிங்கம் . நான் அப்படியான ஆளில்லை . கழக பேச்சாளர்களை நிச்சயம் சிறப்பாக பயன்படுத்துவோம் . ” என்கிறார் .


சிறுமி ஹாசினி கொலை வழக்கில் , செங்கல்பட்டு நீதிமன்றத்தில் ஆஜர்படுத்தப்பட்ட தஷ்வந்த் மீது , பெண்கள் சராமரியாக தாக்குதல் நடத்தினர் . இதனால் நீதிமன்ற வளாகத்தில் பரபரப்பு ஏற்பட்டது . சிறுமி ஹாசினி கொலை வழக்கில் ஜாமீனில் விடுவிக்கப்பட்ட தஷ்வந்த் , சென்னை மாங்காட்டை அடுத்த குன்றத்தூரில் , குடும்பத்தினருடன் வசித்து வந்தான் . எப்போதும் குரூர சிந்தனையுடன் இருந்த அவன் , பெற்றெடுத்த தனது தாயை கொன்றுவிட்டு நகை மற்றும் பணத்துடன் , மும்பைக்கு தப்பிச் சென்றான் . தமிழக காவல்துறையினர் மும்பை சென்று இந்த கொலைகாரனை கைது செய்தனர் . இதையடுத்து சென்னை கொண்டு வரப்பட்ட அவனை , குன்றத்தூர் காவல்துறையினர் , 3 நாள் போலீஸ் காவலில் எடுத்தனர் . இதனையடுத்து குன்றத்தூர் காவல்நிலையத்திற்கு கொண்டு வரப்பட்ட தஷ்வந்த்திடம் விசாரணை நடத்தப்பட்டது . இந்த விசாரணையின் மூலம் மும்பைக்கு தப்பிச்செல்ல அவன் பயன்படுத்திய வாகனம் பறிமுதல் செய்யப்பட்டது . மேலும் , தாயை கொன்றதுபோல் தனது தந்தையையும் கொலை செய்ய திட்டமிட்டதாக போலீஸ் விசாரணையில் தெரிவித்தான் . இந்த நிலையில் , சிறுமி ஹாசினி கொலை வழக்கில் , செங்கல்பட்டு நீதிமன்றம் பிடிவாரண்ட் பிறப்பித்திருந்தது . இதனை அடுத்து , சிறுமி ஹாசினி கொலை வழக்கில் தஷ்வந்த்தை , செங்கல்பட்டு மகளிர் நீதிமன்றத்தில் போலீசார் இன்று ஆஜர் படுத்தினர் . நீதிமன்ற வளாகத்தில் கூடியிருந்த மாதர் சங்கத்தைச் சேர்ந்த பெண்கள் , திடீரென தஷ்வந்த்தை தாக்கினர் . செருப்பு உள்ளிட்டவைகளால் தஷ்வந்த்தை தாக்கினர் . இதையடுத்து பாதுகாப்பில் இருந்த போலீசார் தஷ்வந்த்தை மீட்டு , நீதிமன்றத்தில் ஆஜர்படுத்தினர் . ஹாசினி கொலை வழக்கில் , தஷ்வந்த் சார்பில் ஆஜரான வழக்கறிஞர் விஜயகுமார் , வழக்கில் இருந்து விலகுவதாக அறிவித்தார் . இதையடுத்து , தனது வழக்கில் தானே வாதாடுவதாக நீதிபதியிடம் தஷ்வந்த் தெரிவித்தார் . இதையடுத்து , இலவச சட்ட ஆலோசனை மையத்தை நாடுமாறு தஷ்வந்துக்கு , நீதிபதி அறிவுறுத்தினார் .


இயக்குநர் பா . இரஞ்சித்தின் நீலம் பண்பாட்டு மையம் , சமூக மாற்றத்திற்கான தேடலோடு கலைத்தளத்தில் தொடர்ந்து இயங்கிக்கொண்டிருக்கிறது . கடந்தவருடம் நீலம் பண்பாட்டு மையத்தால் உருவாக்கப்பட்ட “தி கேஸ்ட்லெஸ் கலெக்டிவ்” கலைக்குழுவின் இசை நிகழ்ச்சி பெருமளவில் விவாதங்களை ஏற்படுத்தியது . இந்த வருடம் நீலம் பண்பாட்டு மையம் சார்பில் சென்னையில் டிசம்பர் 29,30,31 ஆகிய 3 நாட்களில் “வானம் கலைத்திருவிழா” நடக்க இருக்கிறது . வானம் கலைத்திருவிழா பற்றிய அறிமுக பத்திரிகையாளர் சந்திப்பு சென்னையில் நடைபெற்றது . “தி கேஸ்ட்லெஸ் கலெக்டிவ்” கலைக்குழுவினரின் பாடல்களுடன் தொடங்கிய பத்திரிகையாளர் சந்திப்பில் இயக்குநர் பா . இரஞ்சித் பேசியதாவது , ’கலை மக்களுக்கானது என்று மாவோ சொல்வார் , அப்படியானால் யார் மக்கள் என்ற ஒரு கேள்வி எழுகிறது . சிறுவயதில் நான் பார்த்த எத்தனையோ கலைகள் இன்று கிட்டத்தட்ட அழிந்துவிட்டன . மேடை ஏற்றப்படாத பல கலைகளைப்பற்றி நான் யோசிக்கும்போது அதெல்லாம் கலைகள் இல்லையா… என்ற ஒரு கேள்வி எனக்குள் எழுந்துகொண்டே இருந்தது . அப்படி நிராகரிக்கப்பட்ட , தவிர்க்கப்பட்ட , மேடை ஏற்றப்படாத கலைகளை மேடையேற்ற ஒரு விழா நடத்தவேண்டும் என்று நினைத்தோம் . அதன் தொடர்ச்சியாக நீலம் பண்பாட்டு மையத்தின் சார்பில் இந்த கலைவிழாவை ஏற்பாடு செய்திருக்கிறோம் . இந்த கலைவிழா யாருக்கும் போட்டிக்காக நடத்தப்படும் விழா என்று நினைத்துவிடவேண்டாம் . ஒற்றுமை தான் முக்கியம் . கலைவழியே அதை சாத்தியப்படுத்தவே இந்த விழாவை நடத்துகிறோம் . விழாவில் பறையிசை , நாடகங்கள் , குழந்தைகளுக்கான கதை சொல்லல் நிகழ்வுகள் , குழந்தைகளுக்கான மற்றும் இளைய தலைமுறைக்கான பயிலரங்கங்கள் , பல்வேறு இசைப்பின்னணி கொண்ட பாடல்கள் , அனைவரும் பங்கேற்று பாடும் தெருக்குரல் , ஒப்பாரி , சிலம்பாட்டம் , புத்தர் வரலாற்றை அடிப்படையாகக் கொண்ட நாடகம் , ஆணவக்கொலையை கருப்பொருளாகக் கொண்ட நாட்டிய நிகழ்வு , மதுரை வீரன் கதை நாடகம் , பெரியார் , அம்பேத்கர் , மார்க்ஸ் சிந்தனைகளைப்பேசும் புத்தகங்களைக்கொண்ட மிகப்பெரிய லைப்ரரி , கேஸ்ட்லெஸ் கலெக்டிவ் இசைக்குழுவின் முதல் சினிமா சாராத இன்டிபென்டட் இசை ஆல்பம் “மகிழ்ச்சி” வெளியீடு , சமூக சிந்தனையுடன் கூடிய கவிதைகள் , புத்தகங்கள் வெளியீடு இப்படி இன்னும் பல நிகழ்வுகளுடன் வானம் கலைத்திருவிழா நடக்க இருக்கிறது . கலைகளின் சமூகத்தில் விவாதங்களை ஏற்படுத்தி , அந்த விவாதங்களின் வழியே சமத்துவத்தையும் சமூக நீதியையும் முன்னெடுக்க வேண்டும் , இன்றைய இளம் தலைமுறையினருக்கு அதைக்கொண்டு சேர்க்க வேண்டும் என்பது தான் இந்த வானம் கலைவிழாவின் முக்கிய நோக்கம் . டிசம்பர் மாதத்தில் இதை நடத்த மிக முக்கியமான காரணம் , இந்த வருடத்தின் கடைசி இரவு விடியும் போது சமூக நீதிக்கான விடியலாக அது இருக்கட்டும் என்று நினைத்தது தான் காரணம் என்று கூறினார் இயக்குநர் பா . இரஞ்சித் . டிசம்பர் 29,30,31 ஆகிய 3 நாள்களும் காலை 10 மணி முதல் இரவு 10 மணி வரை பல்வேறுபட்ட கலை நிகழ்வுகள் நடக்கும் வானம் திருவிழாவில் கலந்துகொள்ள அனுமதிக்கட்டணம் எதுவும் கிடையாது . அனைவருக்கும் அனுமதி இலவசம் .